Wanita terkejut rakan tidak basuh bra setahun
Oleh KOSMO!

22 Januari 2022, 10:00 pm
LONDON – Seorang wanita menimbulkan perdebatan di media sosial apabila mendedahkan bahawa rakannya mengaku hanya membasuh coli setahun sekali, lapor akhbar Daily Mail, kelmarin.
Wanita yang menggunakan akaun @desyr.reviews memberitahu,  dia terdiam apabila diberitahu tentang perkara itu dan menimbulkan rasa ingin tahu mengenai tabiat membasuh bra wanita lain.
“Kawan saya pernah mengaku bahawa dia cuma basuh pakaian dalamnya iaitu bra setahun sekali.
“Saya terkejut dan tertanya-tanya, berapa kerapkah bra atau coli sepatutnya dibasuh?” katanya dalam satu rakaman video di TikTok.
Video itu mendapat pelbagai reaksi dan komen yang menyatakan rasa geli dan mengecam tindakan rakan wanita itu yang disifatkan sebagai pengotor.
“Saya tidak boleh simpan apa-apa pakaian yang sudah dipakai sekali, apatah lagi mengeramnya selama  setahun,” komen seorang pengguna media sosial.

Ketua Pegawai Eksekutif Laundryheap, Deyan Dimitrov menyarankan bahawa pengguna perlu mencuci coli selepas dipakai tiga kali atau sekali hingga dua kali seminggu.
‘Membiarkan bra yang tidak dibasuh lebih lama akan mengumpulkan bakteria, peluh dan kulit mati dan menyebabkan coli anda menjadi berbau, malah boleh menyebabkan jerawat badan.
‘Gagal mencuci coli anda juga akan mengakibatkan kulat dan yis terkumpul dalam gentian,” tegasnya. – Agensi


Asrama, pejabat Maahad Tahfiz Assyatirie terbakar
Oleh OTHMAN YAHAYA

22 Januari 2022, 10:48 pm
YAN – Bangunan asrama dan pejabat pentadbiran Maahad Tahfiz Assyatirie di Kampung Dulang Besar di sini terbakar pada petang tadi.
Dalam kejadian pukul 6.30 petang itu, kira-kira 13 pelajar dan beberapa kakitangan pusat pengajian itu terselamat kerana berada di luar bangunan tersebut kerana terlibat aktiviti lain.
Ketua Balai Bomba dan Penyelamat Yan, Penolong Penguasa Bomba Fauzi Shuaib berkata, kebakaran melibatkan sebuah bangunan yang menempatkan surau di tingkat bawah dan asrama pelajar di tingkat atas.
“Setibanya di lokasi, kebakaran didapati melibatkan sebuah bangunan kelas B dua tingkat dengan peratusan kemusnahan hampir 80 peratus.
“Tindakan pemadaman menggunakan satu aliran dua pancutan air dari tangki jentera dan satu pancutan dari sumber air terbuka serta dibantu Pasukan Bomba Sukarela berdekatan,” katanya di sini hari ini. – K! ONLINE


Pelajar perempuan dipaksa makan dari tong sampah
Oleh KOSMO!

22 Januari 2022, 10:30 pm
LORAIN, OHIO – Seorang pelajar perempuan berusia sembilan tahun dilaporkan dipaksa oleh seorang ketua guru dan pekerja kantin untuk makan makanan yang dibuangnya ke dalam tong sampah, lapor akhbar Mirror UK semalam.
Kejadian yang dirakam oleh sistem televisyen litar tertutup (CCTV) itu menunjukkan situasi ketika gadis itu yang pada awalnya membuang sekeping wafel ke dalam tong sampah sebelum dikutip kembali oleh seorang kakitangan sekolah dan mengelapnya menggunakan kain pengelap.
Kakitangan Sekolah Palm Elementary di daerah Lorain, negeri Ohio itu kemudiannya dilihat menghulur wafel tersebut dan memaksa pelajar berkenaan memakannya, demikian menurut seorang peguam yang mewakili keluarganya.
Menurut ibu kepada pelajar itu, LaTosha Williams, anak perempuannya menjadi tidak sihat selepas memakan wafel itu yang menyebabkan dia hilang pekerjaan kerana perlu menjaganya di rumah.
Sekolah di bandar Lorain di mana rakaman berkenaan tersebar pada 19 Januari lalu, melakukan siasatan selepas ibu kepada pelajar berkenaan datang ke sekolah untuk membuat aduan, lapor akhbar Daily Star.
Menurut pejabat pendidikan daerah itu, pengetua sekolah berkenaan menerima aduan tersebut namun gagal mengambil tindakan sewajarnya.

Bagaimanapun, laporan baharu mendedahkan bahawa ketua guru dan kakitangan tersebut telah dibuang kerja. – Agensi


Polis kesan lelaki kasari gelandangan
Oleh MUHD AFIQ AL-HAFIZ MAT YUSOF

22 Januari 2022, 7:53 pm
KUALA LUMPUR – Polis sedang mengesan seorang lelaki yang mengasari seorang gelandangan dalam satu kejadian sekitar Bukit Bintang baru-baru ini.
Ketua Polis Daerah Dang Wangi, Asisten Komisioner Noor Dellhan Yahaya berkata, Bahagian Siasatan Jenayah Ibu Pejabat Polis Daerah Dang Wangi telah menjalankan pengesanan ke atas individu tersebut.
“Ia susulan tular sebuah video berdurasi 30 saat yang dimuat naik di akaun Facebook.
“Siasatan akan dijalankan di bawah Seksyen 323 Kanun Keseksaan kerana sengaja menyebabkan kecederaan,” katanya dalam kenyataan di sini hari ini.
Mengulas lanjut, polis turut meminta mana-mana individu yang mempunyai maklumat berkaitan kejadian untuk tampil bagi membantu siasatan.
“Polis juga ingin memberi amaran keras agar orang ramai tidak terlibat dengan apa-apa kesalahan yang melanggari undang-undang.

“Sebarang maklumat berkaitan jenayah boleh disalurkan dengan menghubungi IPD Dang Wangi di talian 03-26002222 atau Hotline Polis Kuala LUmpur di talian 03-21159999,” jelasnya.
Kosmo! semalam melaporkan seorang lelaki bertindak mengasari seorang gelandangan dengan menendang mangsa yang cuba menghalang lelaki terbabit daripada mengangkat kotak dan barangan yang diletakkan di laluan pejalan kaki.
Tindakan lelaki terbabit menerima kecaman orang ramai yang menganggap ia tidak berperikemanusiaan sehingga menyebabkan gelandangan terbabit terduduk menahan kesakitan. – K! ONLINE.


JKM cari gelandangan tular dikasari individu
Oleh ALWANI ZAFIRAH

22 Januari 2022, 8:09 pm
PETALING JAYA – Selepas tular sebuah video memaparkan seorang gelandangan dikasari oleh seorang individu yang didakwa berlaku di Bukit Bintang, Jabatan Kebajikan Masyarakat cawangan Wilayah Persekutuan Kuala Lumpur (JKM WPKL) segera bertindak mengesan mangsa tersebut.
Menerusi satu ciapan yang dimuat naik di laman Twitter JKM Kuala Lumpur hari, pihaknya mengambil inisiatif untuk segera membantu gelandangan tersebut dengan menjejaki keberadaan warga emas itu.
“Rentetan mengenai video tular di laman media sosial, pihak JKM WPKL mengambil inisiatif untuk menyelamatkan warga emas tersebut.
“Bahagian Penguatkuasaan JKM WPKL pada hari ini telah pergi ke lokasi dinyatakan bagi mengenalpasti warga emas tersebut,” ciapnya hari ini.
Sementara itu, hasil dari pemantauan yang dilakukan, pihak JKM WPKL masih belum mengeluarkan sebarang maklum balas susulan.
Semalam, Kosmo! melaporkan seorang gelandangan dikasari dan ditendang oleh seorang lelaki sehingga terduduk seolah-olah sedang menahan kesakitan selepas cuba menghalang individu tersebut daripada mengangkat kotak dan barangan yang diletakkan di laluan pejalan kaki. – K! ONLINE


494 pelajar positif Covid-19 dari enam kluster di NS
Oleh NOR AINNA HAMZAH

22 Januari 2022, 8:06 pm
SEREMBAN – Sebanyak 494 pelajar dikesan positif Covid-19 dari enam kluster pendidikan yang tercetus di negeri ini dengan pertambahan 48 kes baharu jangkitan hari ini.
Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan negeri, S. Veerapan berkata, dari jumlah kes baharu berkenaan sebanyak empat kes baharu dikesan dalam Kluster Jalan Sikamat di Seremban menjadikan jumlah kumulatif kes bagi kluster tersebut sebanyak 137 kes.
Menurutnya, bagi kluster Bukit Chengkau Ulu di Rembau pula, sebanyak 19 kes baharu tambah menjadikan jumlah kumulatif kes sebanyak 97 kes, manakala, kluster Bukit Merbah di Seremban satu kes baharu bertambah menjadikan jumlah kumulatif kes sebanyak 39 kes.
“Bagi Kluster Jalan Pantai Cunningham di Port Dickson pula sebanyak 25 kes baharu dengan jumlah kumulatif kes sebanyak 36 kes dan bagi Kluster Paya Utama sebanyak lapan kes baharu dengan jumlah kumulatif kes sebanyak 30 kes.
“Secara keseluruhannya, sehingga pukul 12.00 tengah hari tadi, terdapat 244 kes baharu Covid-19 dilaporkan ke Crisis Preparedness and Response Centre (CPRC) Jabatan Kesihatan Negeri, Negeri Sembilan (JKNNS) menjadikan jumlah keseluruhan kes COVID-19 sebanyak 116,954 kes dan jumlah keseluruhan kes kematian COVID-19 sebanyak 1,334,” katanya dalam satu kenyataan hari ini.-K! ONLINE


Pencuri bogel kebas tudung, telefon bimbit
Oleh KOSMO!

22 Januari 2022, 8:00 pm
JAKARTA – Seorang pencuri tular di media sosial gara-gara berbogel ketika cuba menyelinap masuk ke dalam sebuah rumah, lapor laman berita Suara.com hari ini.
Video yang dirakam oleh sebuah sistem televisyen litar tertutup (CCTV) itu dimuat naik pada akaun Instagram bernama @plgkucarkacir.
Menerusi video yang dikongsikan, seorang lelaki dilihat sedang berjalan perlahan-lahan sambil menunduk dengan pakaiannya ditanggalkan ketika berada di dalam sebuah rumah.
“Tolong tularkan. Kawasan kami selalu didatangi pencuri yang menyelinap masuk dengan bertelanjang bulat. Pelakunya adalah orang yang sama.
“Kerugian dicatatkan termasuk telefon dan tudung untuk dijual. Kami telah membuat laporan polis,’’ demikian kenyataan pada unggahan tersebut.
Dalam situasi yang berlainan, pencuri yang sama dilihat sedang mencungkil tingkap sebuah rumah menggunakan pemutar skru.

Bagaimanapun, tidak dijelaskan sama ada pencuri itu telah ditangkap atau belum. – Agensi


Hujan lebat, ribut petir di dua negeri malam ini
Oleh ALWANI ZAFIRAH

22 Januari 2022, 7:26 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir bagi Negeri Sembilan dan Sabah pada malam ini.
MetMalaysia dalam satu kenyataan di Facebook berkata, di Negeri Sembilan, ribut petir, hujan lebat dan angin kencang dijangka berlaku bagi kawasan Seremban.
Selain itu, bagi negeri Sabah, keadaan yang sama lebih tertumpu di Pedalaman (Tenom dan Beaufort) dan Pantai Barat (Penampang).
Sementara itu, cuaca buruk ini dijangka berterusan sehingga pukul 9 malam nanti.
Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
Dalam pada itu, berdasarkan carta gema radar, MetMalaysia turut meramalkan cuaca baik bagi negeri-negeri lain di Semenanjung pada malam ini. – K! ONLINE


Tun M stabil, beri respon baik
Oleh MOHD RASDAN AHMAD

22 Januari 2022, 7:21 pm
PETALING JAYA – Bekas Perdana Menteri, Tun Dr. Mahathir Mohamad yang dirawat di Institut Jantung Negara (IJN) dilaporkan berada dalam keadaan stabil.
Anaknya, Datin Marina Mahathir melalui satu kenyataan memaklumkan keadaan bapanya ketika ini stabil dan memberi respon yang baik kepada rawatan tersebut.
“Keadaan beliau kini stabil dan memberi respon yang baik kepada rawatan tersebut.
“Tun Dr. Siti Hasmah Mohd. Ali dan keluarga memohon agar rakyat Malaysia mendoakan semoga beliau sembuh sepenuhnya,” katanya sebentar tadi.
Tambah Marina, sejak dua hari lepas Dr. Mahathir dirawat di IJN lanjutan prosedur elektif yang berjaya dilaksanakan pada 8 Januari lalu. – K! ONLINE.


Pas teliti 3 pilihan dalam PRN Johor
Oleh ROHANA MOHD. NAWI

22 Januari 2022, 8:01 pm
KOTA BHARU – Pas masih belum memutuskan sama ada akan bekerjasama dengan Perikatan Nasional (PN), bersama UMNO dalam Muafakat Nasional (MN) atau bertanding sendirian dalam Pilihan Raya Negeri (PRN) Johor.
Setiausaha Agung Pas, Datuk Seri Takiyuddin Hassan berkata, tiga pilihan itu berada dalam bayangan parti tersebut ketika ini selepas mengesahkan parti itu akan bertanding dalam PRN Johor.
Menurutnya, Pas mengutamakan penyatuan ummah dan konsep itu turut diterapkan ketika berdepan PRN Melaka baru-baru ini, namun ia menjadi tidak seperti diharapkan.
“Pas ingin bekerjasama dengan semua, sama ada UMNO atau Bersatu kerana kita utamakan penyatuan ummah. Oleh itu, kita bersedia berunding dan berbincang.
“Kita turut berbincang dengan UMNO semasa PRN Melaka, namun berlaku seperti apa yang terjadi (bertanding atas tiket PN) dan ada beberapa perkara menyebabkan kita membuat keputusan itu,”katanya ketika ditemui pemberita selepas menyampaikan sumbangan kepada 10 penghulu tanpa mukim kaum Tiong Hua sempena Tahun Baharu Cina di Pusat Khidmat Ahli Parlimen Kota Bharu, Jalan Bayam di sini hari ini.-K! ONLINE


UMNO yakin ada peluang besar menang PRN Johor
Oleh KHAIRUL MOHD. ALI

22 Januari 2022, 7:58 pm
JOHOR BAHRU – Barisan Nasional (BN) negeri khususnya UMNO mempunyai peluang besar untuk merekod kemenangan sekaligus menubuh kerajaan dalam Pilihan Raya Negeri (PRN) yang akan diadakan.
Pengerusi UMNO Johor, Datuk Ir. Hasni Mohammad berkata, sehubungan itu pihaknya bersedia untuk meletakkan calon untuk jumlah kerusi yang lebih banyak berbanding ketika Pilihan Raya Umum (PRU) lalu.
Katanya, jentera parti juga sudah bersedia dan mereka menunjukkan semangat yang tinggi.
“Peluang UMNO (untuk menang PRN Johor) amat baik sekali, keyakinan kita tinggi dan kita berharap akan dapat bertanding lebih banyak kerusi berbanding PRU-14 lalu.
“Soal pengagihan kerusi masih belum diputuskan dan ia akan dimuktamadkan oleh pucuk pimpinan ketiga-tiga parti komponen dalam BN iaitu UMNO, MCA dan MIC,” katanya.
Beliau berkata demikian dalam sidang akhbar yang diadakan di pejabat UMNO Johor selepas pulang daripada mengadap Sultan Johor, Sultan Ibrahim Sultan Iskandar bagi memohon pembubaran DUN Johor.-K! ONLINE


PATI dipakai gelang biru, kuning mudahkan penghantaran
Oleh MOHD. RAFIE AZIMI

22 Januari 2022, 7:37 pm
BUKIT KAYU HITAM – Sindiket penyeludupan pendatang asing tanpa izin (PATI) menerusi sempadan Malaysia-Thailand didapati memakaikan PATI dengan gelang warna tertentu bagi memudahkan penghantaran ke lokasi ditetapkan.
Timbalan Komander Briged Utara Pasukan Gerakan Am (PGA), Asisten Komisioner Mohd. Noh Khamis berkata, gelang tersebut memiliki dua warna iaitu biru dan kuning.
Mohd. Noh
“Gelang berwarna kuning untuk PATI yang akan dibawa ke kawasan industri di Kulim manakala gelang biru untuk mereka yang akan dibawa ke Pulau Pinang.
“Apabila nampak saja gelang itu, maka mereka terus asingkan PATI-PATI tersebut dan ia dipercayai membantu mempercepatkan urusan tekong sebagai salah satu taktik mengelak dikesan pihak berkuasa,” katanya pada sidang akhbar di Markas Taktikal PGA di sini hari ini. – K! ONLINE


Sewa kekasih bermula RM1,556 sempena Tahun Baharu Cina
Oleh KOSMO!

22 Januari 2022, 8:30 pm
SINGAPURA – Satu trend mempromosi diri untuk dijadikan teman sempena perayaan Tahun Baharu Cina dan Hari Kekasih sedang hangat diperkatakan di laman TikTok Singapura, lapor portal berita Mothership, hari ini.
Sebagai sebahagian daripada aliran TikTok baharu, sesetengah individu telah menggunakan platform tersebut dengan mengatakan bahawa mereka sedia untuk ‘disewa’ sebagai teman bagi sambutan tersebut.
Tawaran bermula serendah S$50 (RM155) untuk perkhidmatan seperti menghantar sarapan pagi hingga ke S$500 (RM1,556) bagi meyakinkan ibu bapa penyewa bahawa mereka tidak bertemu kekasih toksik.
Aktiviti lain termasuk memuat naik Insta Story pada Hari Kekasih, bersiar-siar sambil berpegangan tangan di Gardens By The Bay dan merakam gambar pasangan yang comel.
Seorang pengguna TikTok dengan akaun @matz.c, mempromosi pakej Tahun Baharu Cina Istimewa  berharga S$2,000 (RM6,226).
Bagi pakej tersebut, dia menyediakan khidmat mengumumkan hubungan ‘cinta’ mereka di laman Instagram dan meletakkan nama gadis penyewa di profilnya.

Trend mengiklankan diri sebagai teman untuk majlis-majlis khas bukanlah perkara baharu. Sejak beberapa tahun lalu, terdapat contoh siaran media sosial serupa, kebanyakannya dilakukan dengan niat untuk bergurau. – Agensi


PM hadir melawat Tun M di IJN
Oleh MOHD RASDAN AHMAD

22 Januari 2022, 5:55 pm
KUALA LUMPUR – Perdana Menteri, Datuk Seri Ismail Sabri Yaakob hadir di Institut Jantung Negara (IJN) bagi melawat Tun Dr. Mahathir Mohamad di sini hari ini.
Kenderaan Ismail Sabri dilihat masuk ke pekarangan IJN pada pukul 5.35 petang tadi.
Perdana Menteri melalui Twitternya turut mengesahkan telah tiba di IJN sebentar tadi untuk menziarahi Dr. Mahathir.
“Saya turut bertemu dengan Tun Dr Siti Hasmah Mohamad Ali di IJN tadi dan berharap keluarga Tun Dr. Mahathir Mohamad terus tabah,” ciapannya.
Ismail Sabri bertemu dengan Tun Siti Hasmah dan Tan Sri Mokhzani semasa melawat Tun M di IJN sebentar tadi.
Bekas Perdana Menteri yang juga Ahli Parlimen Langkawi itu kini dirawat di Unit Rawatan Koronari (CCU), pusat perubatan tersebut.
Bagaimanapun, keadaan kesihatan beliau masih belum dapat dipastikan dengan pengamal media masih lagi menanti di pekarangan di sini sejak pukul 1 petang tadi.

Difahamkan, satu kenyataan akhbar dijangka dikeluarkan IJN dalam masa terdekat.
Dr. Mahathir sebelum ini dimasukkan ke IJN pada 7 Januari lalu dan dibenarkan keluar pada 13 Januari lepas. – K! ONLINE.


Lagi kluster institusi pendidikan di Kedah
Oleh NUR SYAZWANA MANSOR

22 Januari 2022, 7:15 pm
SUNGAI PETANI – Satu lagi kluster baharu membabitkan institusi pendidikan dilaporkan hari ini iaitu Kluster Dah Sungai Balak di daerah Kulim dekat sini.
Pengarah Kesihatan Negeri Kedah, Dr. Othman Warijo berkata, kluster tersebut melibatkan pelajar dari Sekolah Menengah Kebangsaan (SMK) Kulim.
Beliau berkata, seramai 37 pelajar sekolah berkenaan disahkan positif Covid-19 hari ini.
“Ini menjadikan jumlah keseluruhan kluster pendidikan di negeri ini sebanyak 10 kluster berbanding sembilan kluster pada Khamis lalu.
“Selain itu terdapat 19 lagi kes positif dikesan daripada kluster pendidikan yang sedia ada,” katanya ketika dihubungi di sini hari ini. – K! ONLINE


Penyelam temui terumbu karang gergasi berbentuk mawar
Oleh KOSMO!

22 Januari 2022, 6:00 pm
TAHITI, POLYNESIA PERANCIS – Sekumpulan penyelam antarabangsa dari Perancis menemui sebuah terumbu karang semula jadi yang berbentuk seperti bunga mawar di luar pantai Tahiti baru-baru ini, lapor laman berita Wion News kelmarin.
Seorang jurugambar, Alexis Rosenfel yang mengetuai pasukan penyelam itu menyifatkan penemuan terumbu karang sepanjang 3 kilometer tersebut sebagai satu keajaiban.
“Ia bagaikan satu keajaiban untuk melihat terumbu karang gergasi dan berbentuk seperti bunga mawar yang cantik terbentang di hadapan mata. Ia bagaikan satu karya seni,” katanya.
Agensi berita Reuters sebelum ini melaporkan bahawa terumbu karang mengambil masa selama 25 tahun untuk membesar. Sebilangan terumbu karang yang berbentuk seperti bunga mawar pula mempunyai diameter lebih 2 meter.
Penemuan tersebut memberi sinar harapan bahawa kemungkinan terdapat banyak lagi terumbu karang yang belum ditemui memandangkan hanya 20 peratus daripada dasar laut telah dipetakan.
Sementara itu, Ketua Polisi Marin Pertubuhan Pendidikan Kebudayaan dan Saintifik Pertubuhan Bangsa-Bangsa Bersatu (UNESCO), Julian Barbiere berkata, penemuan itu menimbulkan persoalan tentang bagaimana terumbu karang mampu berdaya tahan terhadap perubahan iklim.

“Kita lebih tahu mengenai permukaan Bulan atau Marikh berbanding dasar laut dalam,” ujarnya.
Terumbu karang dianggap sebagai antara ekosistem lautan paling diancam bahaya memandangkan ia adalah mudah terdedah kepada pencemaran dan peningkatan suhu laut. – AGENSI


Pondok Darul Syahadah berkemungkinan tidak boleh beroperasi
Oleh MUHAMMAD AYMAN GHAFFA

22 Januari 2022, 6:30 pm
KOTA BHARU – Pondok Darul Syahadah, Kampung Lubuk Kuin dekat Bachok berkemungkinan tidak boleh meneruskan operasi sekiranya didapati mengajar ajaran yang bercanggah dengan Islam.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, pihaknya menyerahkan perkara itu kepada Jabatan Hal Ehwal Agama Islam Negeri Kelantan (Jaheaik) dan siasatan sedang dijalankan ketika ini.
“Sekiranya benar dakwaan yang mengatakan bahawa pondok itu melanggar undang-undang, mereka tidak boleh beroperasi. Kanak-kanak yang belajar di situ perlu mencari institusi yang lain.
“Ada pihak yang pernah mengadu kepada saya mengenai perkara ini. Proses siasatan sudah dijalankan oleh Jaheaik sama ada dakwaan mengenai perkara itu benar atau tidak,” katanya.
Beliau berkata demikian ketika ditemui pemberita selepas Program Santuni Nelayan Dewan Undangan Negeri (DUN) Chempaka 2022 di Pasar Nelayan Pulau Gajah, Pengkalan Chepa di sini hari ini.
Berhubung pertikaian mengenai pemilikan tanah bagi pondok itu, Ahmad Marzuk yang juga Ahli Parlimen Pengkalan Chepa berkata, ia terserah kepada pemilik tanah di kawasan itu untuk membuat keputusan sama ada untuk meminta mereka mengosongkan premis itu atau sebaliknya.

Kosmo! Online sebelum inu melaporkan, seramai 55 pelajar Pondok Darul Syahadah, Kampung Lubuk Kuin terpaksa berpindah apabila pondok yang menjadi tempat tinggal dan pusat pengajian mereka perlu dikosongkan atas permintaan pemilik asal tanah berkenaan.
Pemilik tanah berkenaan dikatakan telah menghantar notis penamatan memorandum persefahaman (MoU) kepada pengurusan pondok berkenaan pada Rabu minggu lalu untuk menarik balik tawaran penggunaan harta pemilikan berkenaan yang dimeterai pada 27 Julai 2016.
Pemilik tanah itu juga menyatakan bahawa beliau telah dipanggil oleh Jaheaik apabila ada yang mendakwa Pondok Darul Syahadah terlibat dengan perkara yang melanggar ajaran Islam tanpa menyatakan kesalahan atau perlanggaran yang dimaksudkan.-K! ONLINE


Athisha Khan selamat bernikah
Oleh NUR EMIRA SAIZALI

22 Januari 2022, 6:12 pm
PETALING JAYA – Dengan sekali lafaz, adik kepada selebriti popular Neelofa, Athisha Khan selamat bergelar isteri kepada Wan Amirul Haiqal di Pusat Konvensyen Sime Darby, Kuala Lumpur hari ini.
Pasangan yang telah berkenalan sejak 10 tahun lalu itu dinikahkan sendiri oleh bapa pengantin perempuan iaitu Datuk Abdul Halim Khan.
Dalam majlis yang berlangsung bertemakan suasana dalam taman, Athisha, 24, yang juga seorang pempengaruh media sosial itu menerima mas kahwin berjumlah RM1,000 daripada pihak lelaki.
Athisha dan suami turut dilihat menyarungkan sebentuk cincin ke jari manis masing-masing selepas selamat dinikahkan.
Menerusi perkongsian Instagram beberapa ahli keluarga termasuk Neelofa dan Ameerah Khan, Athisha anggun mengenakan persalinan gaun serba putih rekaan Alia Bastamam.
Sementara, pelamin dan dekorasi pula dihias indah oleh perunding majlis perkahwinan terkenal, Reka Teemor.

Sebagai info, Athisha merupakan graduan undang-undang dengan perniagaan dari University of Birmingham, United Kingdom manakala Wan Amirul merupakan graduan Ekonomi dari Universiti Coventry, England.
Untuk rekod, Athisha melangsungkan pertunangan pada 19 Januari lalu dalam sebuah majlis ringkas di kediamannya di Taman Tun Dr. Ismail yang hanya dihadiri ahli keluarga terdekat. – K! ONLINE


DUN Johor bubar, PRN dalam tempoh 60 hari
Oleh MOHD SHARKAWI LONDING

22 Januari 2022, 6:39 pm
JOHOR BAHRU – Menteri Besar, Datuk Ir. Hasni Mohammad mengambil langkah membubarkan Dewan Undangan Negeri (DUN) hari ini dalam usaha menyelesaikan kemelut politik yang berlaku di negeri ini.
Pembubaran DUN dibuat selepas Kerajaan Johor memiliki majoriti tipis iaitu 28 kerusi berbanding 27 di blok pembangkang.
Ini susulan kematian Ahli Dewan Undangan Negeri (ADUN) Kempas, Datuk Osman Sapian yang juga bekas Menteri Besar, pada 21 Disember lalu.
Keputusan pembubaran DUN itu dibuat selepas cadangan Badan Pengerusi Badan Perhubungan UMNO Johor mendapat perkenan Sultan Johor, Sultan Ibrahim Sultan Iskandar.
Hasni dalam sidang akhbar memaklumkan, tarikh pelaksanaan PRN Johor itu bagaimanapun tertakluk kepada Suruhanjaya Pilihan Raya (SPR).
“Keputusan melaksanakan PRN ini dibuat kerana saya merasakan kerajaan johor ketika ini hanya bergerak atas ihsan pembangkang.

“Contohnya ketika sidang DUN lalu, ADUN pembangkang bertegas meminta untuk mereka dilibatkan dalam Jawatankuasa Tindakan Bencana Daerah walaupun perkara itu di bawah bidang kuasa Pejabat Perdana Menteri.
“Kerana mereka (PH) bertegas maka undian dibuat menyaksikan kedudukan seri 27 menyokong dan 27 membangkang, akhirnya Speaker DUN daripada PH menyokong kerajaan, itu yang saya cakap atas ihsan,” katanya pada sidang akhbar di Pejabat Perhubungan UMNO Johor, di sini.
Sebelum itu, beliau menghadap Sultan Ibrahim di Istana Bukit Serene di sini.
Watikah yang ditandatangani baginda itu berkenaan Fasal 23 Bahagian Kedua Undang-Undang Tubuh Kerajaan Johor 1895 bahawa Dewan Negeri Johor Darul Ta’zim termansuh pada 22 Januari 2022.-K! ONLINE


Murid jatuh: JPN Sarawak ambil tindakan segera
Oleh SITI A'ISYAH SUKAIMI

22 Januari 2022, 7:07 pm
PUTRAJAYA – Jabatan Pedidikan Negeri (JPN) Sarawak mengambil tindakan segera dengan menyediakan sejumlah peruntukan bagi pelaksanaan kerja menggantikan kayu penghadang koridor di Sekolah Kebangsaan (SK) Long Bemang, Baram susulan insiden murid terjatuh dari beranda pada Rabu lalu.
Menteri Kanan (Pendidikan) Datuk Dr. Radzi Jidin berkata, kerja-kerja tersebut termasuklah pembaikan kecil lain yang kini sedang giat dilaksanakan dan ada sebahagiannya telah pun siap.
“Dua hari lalu kami menerima laporan berkaitan murid tahun dua di SK Long Bemang yang terjatuh dari beranda sekolah kerana kayu penghadang telah reput.
“Saya terus meminta semakan dibuat untuk melihat sama ada sekolah ini berada dalam senarai projek pembangunan atau penyelenggaraan bangunan daif di sekolah Kementerian Pendidikan (KPM) dan saya dimaklumkan sekolah ini memang telah ada dalam senarai tersebut,” katanya menerusi satu hantaran di laman Facebook hari ini.
Berikutan itu, beliau berkata, pihaknya akan mengusahakan sebaik mungkin supaya proses tender bagi pembinaan bangunan dan menaik taraf fasiliti SK Long Bemang dibuat selewat-lewatnya bulan Februari ini.-K! ONLINE


PGA patahkan cubaan seludup ganja RM4.4 juta
Oleh MOHD. RAFIE AZIMI

22 Januari 2022, 5:32 pm
BUKIT KAYU HITAM – Sebanyak 88 kilogram (kg) dadah jenis ganja bernilai RM4.4 juta dirampas Batalion 18 Pasukan Gerakan Am (PGA) ketika cuba diseludup dari Thailand ke negara ini di Padang Besar, Perlis semalam.
Timbalan Komander Briged Utara PGA, Asisten Komisioner Mohd. Noh Khamis berkata, penemuan dadah bermula selepas pihaknya dapat menjejak kelibat dua lelaki di kawasan pagar berduri dekat Jalan Stesen Kereta Api Padang Besar pada pukul 9.08 malam tadi.
Katanya, dua lelaki itu dilihat keluar dan masuk ke negara ini berhampiran pagar keselamatan sempadan tersebut.
“Dalam gelap, mereka kemudiannya meninggalkan sesuatu di kawasan semak berdekatan pagar keselamatan.
“Pihak kami yang melakukan intipan kemudiannya menunggu sama ada terdapat mana-mana pihak datang dari sebelah negara ini untuk mengambil bungkusan tersebut,” katanya pada sidang akhbar di Markas Taktikal PGA Bukit Kayu Hitam di sini hari ini.
Menurut Mohd. Noh, setelah menunggu selama kira-kira setengah jam, pihaknya mendapati tiada pihak yang datang ke situ.

“Pemeriksaan lanjut mendapati ada tujuh plastik hitam berisi88 ketulan mampat dadah di kawasan semak di situ,” ujarnya. – K! ONLINE


Park Shin-hye, Choi Tae-joon berkahwin
Oleh HARYATI KARIM

22 Januari 2022, 5:37 pm
PETALING JAYA – Pasangan pelakon Korea Selatan popular aktres Park Shin-hye dan aktor Choi Tae-joon selamat bergelar suami isteri dalam sebuah majlis perkahwinan yang berlangsung di sebuah gereja di Gangdong-gu Seoul, Korea Selatan hari ini.
Sempena dengan majlis perkahwinannya, agensi pengurusan aktres itu, SALT Entertainment telah mengeluarkan gambar pra-perkahwinan pasangan tersebut.
Aktres yang popular dengan drama Prince Hour itu kelihatan cukup menawan dengan gaun perkahwinan serba putih, manakala Tae-joon cukup segak dengan tuksedo berwarna hitam.
“Hari ini aktres Park Shin-hye akan berkahwin dengan aktor Choi Tae-joon. Kami bersyukur dan berterima kasih kepada semua pihak yang menyayangi Park Shin-hye serta memberi ucapan tahniah kepadanya.
“Park Shin-hye akan bekerja keras untuk menunjukkan imej yang baik pada masa depan. Diharap anda akan memberi sokongan kepadanya. Terima kasih,” tulis kenyataan rasmi daripada agensi pengurusan aktres berkenaan.
Dalam pada itu, gambar-gambar majlis perkahwinan penuh glamor pasangan berkenaan mula berlegar di media sosial.

Aktor terkenal Lee Min-ho merupakan antara rakan artis yang hadir pada majlis perkahwinan tersebut.
Min-ho yang bergandingan dengan Shin-hye dalam drama Heirs telah memuat naik gambarnya memakai sut dan menulis ucapan tahniah secara berseloroh di Instagram: “Adakah saya akan mengucapkan tahniah kepada kamu?”.
Lebih melucukan Shin-hye menulis nama Kim Tan yang merupakan nama watak Min-ho dalam drama Heirs pada kad jemputan perkahwinannya.
Difahamkan, selain Min-ho ramai bintang terkenal Korea Selatan turut hadir sebagai tetamu majlis perkahwinan yang diadakan secara tertutup itu.
Antaranya, D.O (EXO), Lee Hong-ki (FT Island), IU, Nam Goong-min, Crush, Zico, Seolhyun, Lee Se-young, Yoo Yeon-seok, Ryu Jun-yeol, Kim Bum,  Lim Seul-ong (2AM), Chang Sung (2PM) dan beberapa rakan pasangan berkenaan daripada industri hiburan.
Terdahulu pada November lalu, Shin-hye mengejutkan peminat apabila mengumumkan dia sedang hamil dan akan melangsungkan perkahwinan pada 22 Januari 2022.
Shin-hye dan suaminya Tae-joon yang popular menerusi drama So I Married an Anti-fan mula menjalinkan hubungan cinta pada penghujung 2017, bagaimanapun mereka hanya mendedahkan hubungan tersebut kepada umum pada Mac 2018. – K! ONLINE


Ibu sarat hamil mahu jual buah pinggang untuk bayar hutang
Oleh KOSMO!

22 Januari 2022, 7:00 pm
JAKARTA – Seorang ibu muda di Depok, wilayah Jawa Barat nekad  mengiklankan untuk menjual salah satu buah pinggangnya untuk membayar hutang sebanyak 1 bilion rupiah (RM292,154).
Menurut laporan laman berita Suara.com, Melvi Monita, 23, yang sarat hamil tujuh bulan berkata, dia mahu menjual salah satu buah pinggangnya kerana tidak tahan diganggu pengutip hutang.
“Saya sangat tertekan, setiap hari pasti ada pengutip hutang yang datang membuat kacau di rumah.
“Saya cuma mahu langsaikan hutang sahaja meskipun ada yang memarahi dan memberi simpati bila saya luahkan hasrat jual buah pinggang,” katanya.
Tambah Melvi, hutangnya menimbun selepas perniagaan minyak masaknya berdepan kerugian besar akibat lonjakan harga sejak beberapa bulan lalu.
Banyak stok minyak terpaksa dijual dengan harga rugi bagi mengelakkannya rosak dan tidak dibeli.

“Saya berhutang sana sini untuk membayar kerugian perniagaan dan akhirnya sama, masih dihimpit hutang,” jelasnya.
Melvi juga memaklumkan suaminya yang hanya bekerja buruh biasa turut tidak mampu membantu membayar hutang mereka. – Agensi


Daftar pernikahan jika kahwin di luar negara
Oleh WAT KAMAL ABAS

22 Januari 2022, 5:27 pm
LARUT – Kerajaan tidak melarang rakyat negara ini berkahwin dengan warga asing di luar negara tetapi perlu mendaftarkan perkahwinan mereka segera bagi mengelakkan implikasi.
Menteri Dalam Negeri, Datuk Seri Hamzah Zainudin berkata, ini termasuk membabitkan soal kewarganegaraan pada anak sekiranya perkahwinan itu tidak didaftarkan secara sah.
Menurut beliau, sebarang permohonan dokumen pengenalan diri akan diteliti secara terperinci terlebih dahulu sebelum kerajaan memberi jawapan sama ada diluluskan atau pun ditolak.
“Siasatan terperinci dalam hal ini sudah tentunya mengambil masa lebih dari enam bulan untuk memastikan dokumentasi lengkap tentang pendaftaran perkahwinan, kelahiran dan sebagainya.
“Ini termasuk berkaitan status ibu bapa sama ada keduanya adalah warganegara atau sebaliknya dan juga status perkahwinan,” ujarnya selepas menyerahkan sijil kelahiran dan kad pengenalan diri kepada lima penduduk di Kampung Tapah Sungai Bayor, Selama hari ini.-K! ONLINE


Unit berkuda perkukuh kawalan sempadan Malaysia-Thailand
Oleh YATIMIN ABDULLAH

22 Januari 2022, 5:06 pm
PASIR MAS – Pasukan berkuda akan digerakkan ke sempadan Malaysia-Thailand di negeri ini bagi memperketatkan kawalan dalam usaha membendung kegiatan jenayah rentas sempadan terutamanya penyeludupan.
Pengarah Jabatan Keselamatan Dalam Negeri dan Ketenteraman Awam (KDNKA), Datuk Hazani Ghazali berkata, Kelantan merupakan negeri kedua menggunakan khidmat unit berkenaan untuk membuat rondaan.
Menurut beliau, selain unit berkuda, penggunaan motosikal elektrik (e-bike) akan digunakan di kawasan sempadan negeri ini sebagai kaedah baharu dalam memperkukuhkan lagi kawalan.
“Kita juga akan menggunakan peralatan canggih yang dilengkapi dengan ciri-ciri kepintaran buatan (AI) untuk membuat rondaan di sempadan.
“Pengunaan dron dan helikopter akan turut digerakkan bagi membuat pemantauan dari udara,” katanya pada sidang akhbar di Ibu Pejabat Polis Daerah (IPD), Pasir Mas di sini hari ini. – K! ONLINE


Wanita letak syarat anak berjalan 12,000 langkah
Oleh KOSMO!

22 Januari 2022, 5:00 pm
LONDON – Seorang wanita dikecam netizen kerana mengarahkan anaknya untuk berjalan sebanyak 12,000 langkah sehari sebagai syarat untuk dia dibenarkan bermain permainan video ketika hujung minggu, lapor akhbar The Sun semalam.
Berdasarkan klip video yang dikongsikan di laman TikTok, wanita tersebut merakam situasi anak lelakinya yang sedang berjalan di atas mesin ‘treadmill’ bagi mencapai sasaran harian yang ditetapkan.
“12,000 langkah sehari untuk bermain permainan video ketika hujung minggu,” tulis wanita itu pada keterangan video.
Hantarannya itu menjadi tular dengan ramai pengguna media sosial menyelar tindakannya yang dianggap sebagai keterlaluan.
“Pergi berjalan-jalan dengan anak anda di taman, dan bukannya melakukan tindakan ini,” kata seorang netizen.
“Kanak-kanak itu akan bercakap mengenai perkara ini ketika menjalani sesi terapi nanti,” kata seorang lagi netizen.

Komen-komen tersebut kemudiannya dibidas wanita berkenaan yang mendakwa bahawa anaknya sendiri meminta untuk menggunakan mesin senaman tersebut.
“Saya tidak memaksanya untuk menggunakan ‘treadmill’, namun jika dia ingin bermain permainan video, dia perlu kekal aktif.
“Bagi sesiapa yang berasa marah, dia (anak) tidak berjalan di atas mesin ‘treadmill’ setiap hari. Mereka boleh menggunakannya pada bila-bila masa dan tidak perlu menggunakannya jika enggan bermain permainan video,” tegas wanita tersebut. – AGENSI


Hasni tiba Istana Bukit Serene tepat 4.40 petang
Oleh KHAIRUL MOHD. ALI

22 Januari 2022, 4:57 pm
JOHOR BAHRU – Menteri Besar, Datuk Ir. Hasni Mohammad tiba di Istana Bukit Serene, di sini untuk menghadap Sultan Johor, Sultan Ibrahim Sultan Iskandar.
Beliau yang menaiki kenderaan jenis Audi berwarna hitam dan bernombor pendaftaran JRA 1 itu memasuki istana pada pukul 4.40 petang.
Kunjungan Hasni ke istana berkenaan bagi menyerahkan dokumen pemasyhuran pembubaran Dewan Undangan Negeri (DUN) Johor.
Beliau kemudiannya akan kembali ke pejabat UMNO Johor untuk mengadakan sidang akhbar berhubung perkara itu yang dijadualkan berlangsung pada pukul 6 petang.
Terdahulu, Hasni mengesahkan pihaknya telah mendapat persetujuan daripada Badan Perhubungan UMNO Negeri untuk mengadakan Pilihan Raya Negeri (PRN) Johor.-K! ONLINE


Penyu agar ditemui mati di Pulau Kapas
Oleh MOHD AZLI ADLAN

22 Januari 2022, 5:16 pm
MARANG – Seekor lagi penyu agar ditemui mati di perairan Terengganu hari ini dan merupakan yang ke-10 sejak 1 Januari lalu.
Bangkai penyu jantan dewasa itu dijumpai timbul di kawasan pantai berhampiran sebuah resort di Pulau Kapas di sini pada pukul 11 pagi.
Difahamkan, 10 ekor penyu agar iaitu enam betina dan empat jantan telah ditemui mati di pesisir pantai Terengganu dalam tempoh 22 hari pertama tahun ini.
Aktivis pemuliharaan penyu, Rani Awang berkata, beliau bergegas ke pulau peranginan tersebut sebaik menerima maklumat penemuan bangkai penyu.
“Berdasarkan keadaan bangkai penyu, saya percaya punca kematiannya akibat lemas terperangkap di dalam pukat.
“Ini bukan pertama bangkai penyu mati disebabkan kerakusan nelayan ditemui terdampar di perairan Pulau Kapas,” katanya di sini hari ini.

Rani memberitahu, sebanyak lapan ekor penyu agar dan karah ditemui mati dipercayai akibat terperangkap di dalam pukat pari dan pukat tunda sepanjang tahun lalu.
Pengasas Konservasi Penyu Marang (KPM) itu kesal dengan sikap segelintir nelayan yang tamak masih menggunakan pukat jenis berkenaan walaupun diharamkan. – K! ONLINE


UMNO pusat sedia bantu Johor jika PRN dalam masa terdekat
Oleh MOHAMAD FAIZAL HASHIM

22 Januari 2022, 4:54 pm
JOHOR BAHRU – UMNO pusat bersedia untuk membantu jentera parti di Johor dari pelbagai sudut jika Pilihan Raya Negeri (PRN) berlaku dalam masa terdekat.
Setiausaha UMNO, Datuk Seri Ahmad Maslan berkata, pihaknya bersedia untuk menghantar bantuan dari negeri-negeri lain bagi membantu proses PRN berlangsung sekiranya ia benar-benar berlaku.
Dalam pada itu, katanya, Presiden UMNO, Datuk Seri Ahmad Zahid Hamidi dan Timbalannya, Datuk Seri Mohamad Hasan dijangka akan berada di negeri ini pada Selasa dan Rabu ini jika PRN dijadualkan akan berlaku.
“Di peringkat pusat, kita bersedia menghadapi apa juga kemungkinan sebagaimana yang berlaku di PRN Melaka. Kita akan laksanakan bantuan dari negeri angkat jika PRN Johor berlaku.
“Selaku Setiausaha Agung UMNO mewakili UMNO Pusat, kami akan buat persiapan sewajarnya. Dari segi urusan teknikal (penentuan tarikh), jadi atau tidak, kita akan serahkan kepada Menteri Besar, Datuk Hasni Mohammad,” katanya pada sidang akhbar di Pejabat Perhubungan UMNO Johor, di sini hari ini.
Beliau berkata demikian selepas menghadiri Mesyuarat Perhubungan UMNO Negeri yang dipengerusikan oleh Hasni.

Ditanya mengenai kenyataan Timbalan Presiden Pas, Datuk Seri Tuan Ibrahim Tuan Man yang memberi bayangan parti itu sedia bekerjasama dengan UMNO, Ahmad berkata, UMNO Pusat belum menerima permintaan secara rasmi daripada Pas.
Ahmad berkata, setakat ini UMNO pusat masih berpegang kepada keputusan yang dibuat pada PRN di Melaka apabila bertanding bersendirian menggunakan logo sendiri tanpa sokongan parti lain.-K! ONLINE


Atta Halilintar jual bandana pada harga RM2.8 juta
Oleh KOSMO!

22 Januari 2022, 5:11 pm
JAKARTA – Selebriti media sosial tersohor Indonesia, Atta Halilintar dikatakan berjaya melelong kain bandana miliknya di Instagram dengan harga mencecah 9.5 bilion rupiah (RMRM2.8 juta), lapor laman Suara.com, kelmarin.
Atta yang juga menantu penyanyi Kris Dayanti, memuat naik gambar bandana hitam di laman Instagramnya dan memaklumkan kain itu sangat istimewa kerana ia adalah cetakan pertama jenama AHHA miliknya.
“Ini adalah bandana paling istimewa kerana ia merupakan cetakan pertama jenama AHHA.
“Hasil lelongan akan disalurkan kepada pertubuhan tahfiz dan madrasah anak-anak hafiz Al-Quran,” tulis keterangan foto.
Dalam kebanyakan lelongan yang dinyatakan, salah seorang pengguna @m_ridwan89 menawarkan harga RM2.8 juta.
“Bismillah, RM2.8 juta (harga tawaran),” tulis pengguna itu.

Tawaran itu mendapat pelbagai reaksi pengikut lain namun tidak dipastikan adakah urusan lelongan telah disempurnakan antara Atta dan individu berkenaan. – Agensi


Jangan bertindak mendahului undang-undang
Oleh WAT KAMAL ABAS

22 Januari 2022, 5:12 pm
LARUT – Kerajaan memberi jaminan akan menggunakan segala perundangan yang ada dalam mengadili kes membabitkan Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki.
Menteri Dalam Negeri, Datuk Seri Hamzah Zainudin berkata, beliau menggesa semua pihak agar tidak mendahului dan mengambil tindakan yang menyalahi undang-undang.
“Mereka yang berhimpun mahu memperjuangkan keadilan dalam undang-undang, namun secara tidak sedar telah melanggar undang-undang itu sendiri dengan berhimpun secara beramai-ramai.
“Sebab itu, apa pun yang kita lakukan, kena tengok diri dan nilai kesalahan kita dahulu,” katanya kepada pemberita selepas melakukan tinjauan pada Program Jualan Keluarga Malaysia di Arena Square Kampung Masjid Ijok Selama di sini.
Mengulas lanjut, Hamzah memberitahu, sama ada peraturan itu kecil atau besar, yang penting adalah untuk menjaga kedudukan dengan tidak melakukan sesuatu yang salah  di sisi undang-undang.
“Berhubung kes Azam Baki, Suruhanjaya Sekuriti (SC) telah pun mengeluarkan kenyataan, jadi kita serah dulu pada suruhanjaya itu.

“Kalau ada lagi tindakan selanjutnya, sebagai Menteri Dalam Negeri, saya sedia melihat kaedah-kaedah lain termasuk menggunakan segala undang-undang sedia ada untuk mengendalikan kes itu,” tegasnya. – K! ONLINE


Tun Mahathir dirawat di CCU, IJN
Oleh MUHD AFIQ AL-HAFIZ MAT YUSOF

22 Januari 2022, 5:03 pm
KUALA LUMPUR – Bekas Perdana Menteri, Tun Dr. Mahathir Mohamad sedang menerima rawatan di Unit Rawatan Koronari (CCU), Institut Jantung Negara (IJN) di sini hari ini.
Perkara itu dimaklumkan jurucakap bekas Perdana Menteri selepas diminta mengulas mengenai situasi semasa kesihatan Tun Dr. Mahathir.
“Tun Dr. Mahathir sedang menerima rawatan di CCU, IJN hari ini.
“Setakat ini, tiada pelawat dibenarkan melawat kecuali ahli keluarga terdekat dan kenyataan akan dikeluarkan apabila keadaan mengizinkan,” katanya di sini hari ini.
Berita berkaitan: Dakwaan kesihatan Tun M merosot, pengamal media berkampung di IJN
Berita berkaitan: PM hadir melawat Tun M di IJN

Berita berkaitan: Tun M sekali lagi dimasukkan ke IJN
Pada 16 Disember tahun lalu, Tun Dr. Mahathir telah dimasukkan ke IJN buat kali pertama bagi menjalani pemeriksaan kesihatan sebelum dibenarkan keluar hospital kira-kira seminggu kemudian.
Beliau bagaimanapun dimasukkan semula IJN untuk kali kedua pada 7 Januari lalu bagi menjalani prosedur perubatan elektif di hospital berkenaan. – K! ONLINE


Sultan Ibrahim perkenan bubar DUN Johor
Oleh MOHD SHARKAWI LONDING

22 Januari 2022, 5:22 pm
JOHOR BAHRU – Sultan Johor, Sultan Ibrahim Sultan Iskandar berkenan menandatangani watikah pembubaran Dewan Undangan Negeri (DUN) Johor untuk memberi laluan kepada Pilihan Raya Negeri (PRN).
Terdahulu, Sultan Ibrahim berkenan menerima menghadap Menteri Besar, Datuk Ir. Hasni Mohammad pada pukul 5 petang di Istana Bukit Serene di sini.
Turut berangkat, Tunku Mahkota Johor, Tunku Ismail Sultan Iskandar.
Pada pertemuan itu, Hasni diiringi Setiausaha Kerajaan Negeri Johor, Datuk Azmi Rohani yang kemudian mempersembahkan watikah pembubaran Dewan Negeri Johor.
Berita berkaitan: Sah, PRN Johor bakal diadakan
Fasal 23 Bahagian Kedua Undang-Undang Tubuh Kerajaan Johor 1895 bahawa Dewan Negeri Johor Darul Ta’zim termansuh pada 22 Januari 2022.-K! ONLINE


Sah, PRN Johor bakal diadakan
Oleh KHAIRUL MOHD. ALI

22 Januari 2022, 4:01 pm
JOHOR BAHRU – Menteri Besar, Datuk Ir. Hasni Mohammad mengesahkan Johor bakal menyaksikan pelaksanaan Pilihan Raya Negeri (PRN) dalam waktu terdekat ini.
Beliau mengesahkan perkara itu dalam pertemuan ringkas dengan petugas media selepas mempengerusikan Mesyuarat UMNO negeri di pekarangan bangunan ibu pejabat UMNO Johor, di sini hari ini.
“Saya dah dapat persetujuan daripada Badan Perhubungan UMNO Negeri untuk mengadakan PRN Johor.
“Saya akan adakan sidang akhbar berkenaan perkara ini pada pukul 6 petang ini, selepas menghadap Sultan Johor, Sultan Ibrahim Sultan Iskandar di istana Bukit Serena pada pukul 5 petang ini.
“Ketika ini saya mahu mempengerusikan majlis mesyuarat kerajaan negeri di Kota Iskandar terlebih dahulu,” katanya ringkas.-K! ONLINE


Syura selamat bernikah kali kedua
Oleh MOHAMMAD SHAHEMY AZMI

22 Januari 2022, 4:43 pm
PETALING JAYA – Penyanyi Syura Badron selamat mengakhiri zaman janda selepas bernikah dengan jejaka pilihannya dalam satu majlis pernikahan yang diadakan secara sederhana di Masjid As-Salam, Puchong Perdana, sekitar pukul 12.30 tengah hari, hari ini.
Dalam majlis tersebut, Syura atau nama lengkapnya Zuraidah Badron, 35, menerima lima dulang hantaran berbalas lima. Bagaimanapun jumlah mas kahwin dan wang hantaran dirahsiakan atas permintaan keluarga.
Sahabat baik Syura yang juga isteri kepada penyanyi, Lan Solo, Sheila Hassim ketika dihubungi Kosmo! memanjatkan rasa syukur selepas penyanyi yang popular menerusi lagu Nazam Berkasih itu kini sah bergelar isteri buat kali kedua.
“Alhamdulillah Syura telah pun selamat bergelar isteri kepada seorang lelaki yang diminta saya untuk dirahsiakan identitinya.
“Mungkin Syura sendiri akan mengumumkan suaminya itu pada majlis resepsi malam nanti. Namun yang pasti, jika ditanya pada saya, suami Syura adalah seorang lelaki yang terbaik untuk dirinya,” kata Sheila.
Sheila dalam pada itu turut memohon maaf bagi pihak Syura kerana tidak membuat hebahan tentang majlis tersebut atas faktor-faktor tertentu.

“Hanya keluarga dan rakan rapat sahaja yang dijemput. Lagi pun perlu mematuhi prosedur operasi standard. Hanya 30 orang sahaja yang dibenarkan hadir,” katanya.
Kata Sheila lagi, pernikahan Syura turut dianggap sebagai satu pengakhiran yang baik buat penyanyi itu selepas melalui perjalanan yang panjang.
“Suaminya sangat membantu. Anak-anak Syura pula menerima ayah tiri mereka dengan baik. Malah, mereka pun sudah memanggilnya dengan panggilan ‘daddy’.
“Lelaki itu (suami Syura) juga sangat baik hati dan pandai menyesuaikan diri dan melayan anak-anak serta keluarga mertuanya dengan baik,” jelasnya.
Dalam majlis pernikahan tersebut, Syura terlihat anggun menggayakan busana pernikahan berupa kebaya berona putih oleh Dwan Bohari.
Terdahulu, Syura pernah mendirikan rumah tangga bersama Mohd. Fadhly Md Yassin pada 2006. Bagaimanapun, pasangan itu telah bercerai buat pertama kali pada 29 September 2014 dan telah kembali merujuk pada 10 November tahun yang sama.
Namun pada 9 Ogos 2015, mereka kembali bercerai buat kali kedua atas sebab yang tidak didedahkan.
Hasil perkongsian hidup bersama suami terdahulu, Syura dikurniakan tiga orang cahaya mata iaitu Nurul Dania Irdani, 15, Nurul Qaisara Sofea, 13 dan Muhammad Irfan Aryan, 11. – K! ONLINE


Mansuhkan sekatan perjalanan – WHO
Oleh KOSMO!

22 Januari 2022, 4:00 pm
GENEVA, SWITZERLAND – Pertubuhan Kesihatan Sedunia (WHO) menggesa negara-negara di seluruh dunia  menarik balik arahan sekatan perjalanan dan vaksinasi mandatori bagi kemasukan pelawat kerana menyifatkan langkah tersebut tidak berkesan, lapor laman berita Wion News kelmarin.
Menurut agensi Pertubuhan Bangsa-Bangsa Bersatu itu, peraturan tersebut sebaliknya perlu dibuat berdasarkan penilaian risiko.
“Kegagalan sekatan perjalanan  yang diperkenalkan selepas varian Omicron dikesan bagi mengawal penularannya  di peringkat antarabangsa terbukti tidak berkesan.
“Sekatan perjalanan sepatutnya dibuat berdasarkan penilaian risiko, manakala kerajaan-kerajaan perlu   mengelak daripada meletakkan beban kewangan terhadap pelancong antarabangsa. Ini adalah selaras dengan Perkara 40 Peraturan Kesihatan Antarabangsa (IHR),” kata WHO dalam satu kenyataan.
Sementara itu, kenyataan  sama turut menjelaskan bahawa negara-negara dunia perlu mempertimbangkan pendekatan berasaskan risiko bagi memudahkan perjalanan antarabangsa.
“Ia boleh dilakukan dengan cara menarik balik atau mengubah suai langkah seperti ujian dan/atau keperluan kuarantin sekiranya perlu,” jelasnya.

Dalam pada itu, Ketua Pengarah WHO, Dr. Tedros Adhanom Ghebreyesus sebelum ini memberi amaran kepada pemimpin-pemimpin  dunia bahawa pandemik Covid-19 masih jauh daripada  berakhir.
Beliau turut menambah bahawa varian Omicron menyebabkan peningkatan kemasukan ke hospital dan kematian di seluruh dunia.
“Jangan buat silap. Varian Omicron telah menyebabkan kemasukan ke hospital, kematian, bahkan kes-kes kurang teruk telah membebankan sistem perubatan.
“Omicron mungkin  kurang teruk secara purata, namun pandangan yang menyatakan bahawa varian itu bersifat sederhana adalah tidak benar. Ia akan menyebabkan banyak nyawa melayang,” tegasnya.
Dalam pada itu, Tedros turut memberi amaran bahawa dengan penularan varian Omicron di peringkat global, ia memberi risiko terhadap kewujudan varian-varian baharu yang lain.
“Justeru itu, pengesanan dan penilaian adalah kekal penting,” ujarnya. – AGENSI


Hilux bawa dadah RM27.3 juta terjunam masuk tali air
Oleh YATIMIN ABDULLAH

22 Januari 2022, 4:48 pm
PASIR MAS – Batalion 9 Pasukan Gerakan Am (PGA) merampas tiga jenis dadah bernilai RM27.3 juta selepas menahan sebuah trak pikap yang terbabas dan terjunam masuk ke dalam tali air di Kampung Padang Embun di sini semalam.
Rampasan dadah jenis syabu seberat 300 kilogram, pil kuda (1.6 juta biji) dan ganja (200 kilogram) itu dilakukan hasil maklumat yang diterima oleh PGA.
Pengarah Jabatan Keselamatan Dalam Negeri dan Ketenteraman Awam (KDNKA), Datuk Hazani Ghazali berkata, bertindak atas maklumat, sepasukan pegawai dan anggota yang membuat rondaan telah mengesan sebuah trak pikap jenis Toyota Hilux.
Menurutnya, kenderaan itu dipandu seorang lelaki dalam keadaan mencurigakan di persimpangan lampu isyarat Kampung Lemal di sini.
“Anggota PGA mengarahkan pemandu untuk berhenti, namun lelaki itu memecut kenderaannya. Sepanjang 10 kilometer mengejar suspek, anggota PGA telah melepaskan beberapa das tembakan ke arah tayar bertujuan untuk menghentikan kenderaan tersebut.
“Tembakan itu telah menyebabkan trak pikap itu terbabas dan terjunam dalam tali air di Kampung Padang Embun,” katanya pada sidang akhbar di Ibu Pejabat Polis Daerah (IPD) Pasir Mas di sini hari ini.

Hazani memberitahu, pemandu kenderaan itu berjaya keluar dan melarikan diri dengan menaiki kereta jenis Volkswagen Golf Gti dipandu seorang lelaki.
Pemeriksaan ke atas trak pikap itu membawa kepada penemuan bungkusan berisi dadah.
Polis kini mengesan dua lelaki iaitu Mohd. Nasarudin Hassan, 59, dan Amin Kassim, 42, bagi membantu siasatan.- K! ONLINE


Ramai tanya mana Syed Saddiq?
Oleh KOSMO!

22 Januari 2022, 4:39 pm
PETALING JAYA – Perhimpunan aman #TangkapAzamBaki yang diadakan di kawasan Stesen Transit Aliran Ringan (LRT) Bangsar hari ini dilihat tidak mendapat sambutan yang menggalakkan.
Ia berikutan kehadiran golongan muda yang mendesak Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki dihukum selepas kontroversi yang berlaku ke atas dirinya.
Rata-rata golongan muda cukup lantang bersuara, antara ungkapan yang dilaungkan mereka adalah “tangkap Azam Baki” dan “undur Azam Baki”.
Tidak cukup dengan itu, beberapa sepanduk juga digunakan oleh peserta-peserta perhimpunan tersebut yang hanya dihadiri tidak sampai 200 orang.
Namun, yang menjadi perhatian adalah tentang ketidakhadiran Ahli Parlimen Muar, Syed Saddiq Syed Abdul Rahman merangkap Presiden Parti Ikatan Demokratik Malaysia (Muda).
Syed Saddiq dikatakan adalah diantara pemimpin golongan muda yang paling lantang bersuara dan memperjuangkan nasib golongan itu selama ini.

Ketika siaran langsung perhimpunan #TangkapAzamBaki yang disiarkan di media sosial hari ini, rata-rata orang ramai menanyakan di mana bekas pendebat Universiti Islam Antarabangsa (UIAM) itu.
“Tiada nampak pula Syed Saddiq ni, mungkin dia sibuk tak kena dengan tarikh dia ‘free’ hari ni. Kalau dia ada lagi lantang ni,” jelas PakcikAmran.
“Syed Saddiq tiada pula hari ni, sengaja tidak hadir atau dia tak sokong perhimpunan ini diadakan.
“Apa-apa pun orang yang didapati bersalah tetap perlu dihukum, tidak kira pangkat mahupun kedudukan,” jelas Abg Faizu. K! ONLINE


Bantuan RM1,000 untuk keluarga terjejas kebakaran di Pulau Burung
Oleh ISWAN SHAFIQ ISA

22 Januari 2022, 3:58 pm
SEBERANG PERAI – Kerajaan negeri memperuntukkan sehingga RM90,000 untuk diagihkan kepada 90 keluarga yang terjejas di dua buah penempatan berhampiran tapak pelupusan Pulau Burung, Nibong Tebal di sini selepas mereka diarahkan untuk berpindah ke pusat pemindahan sementara (PPS) sejak lebih seminggu lalu.
Ketua Menteri, Chow Kon Yeow berkata, bantuan bencana sebanyak RM1,000 untuk setiap keluarga itu diharap dapat meringankan beban mereka dalam urusan seharian ketika ini.
Ketika ini juga katanya, kesemua keluarga tersebut iaitu 38 dari Ladang Byram dan 52 lagi dari Kampung Kebun Baru masih ditempatkan di PPS walaupun tahap pencemaran udara di kawasan sekitar tapak pelupusan itu dilaporkan bertambah baik.
“Pada masa yang sama, hanya sebuah sekolah yang masih belum boleh dibuka setakat ini iaitu Sekolah Jenis Kebangsaan Tamil Ladang Byram kerana sekolah itu terletak paling hampir dengan kawasan tapak pelupusan berkenaan.
“Baki sembilan buah sekolah lagi bagaimanapun boleh kembali beroperasi seperti biasa mulai Isnin ini selepas semuanya ditutup selama tiga hari (Rabu hingga semalam),” katanya pada sidang akhbar di Pusat Media Jabatan Penerangan, Dewan Serbaguna Jawi di Nibong Tebal hari ini.
Dalam pada itu, Penolong Pengarah Operasi Jabatan Bomba dan Penyelamat negeri, Hafiz Hafizal Timaradin memberitahu, kira-kira 58 peratus atau 2.4 hektar daripada keseluruhan 11.3 hektar kawasan yang terbakar masih belum berjaya dipadamkan setakat ini. – K! ONLINE


Dua lagi individu direman susulan kes seleweng dana MITRA
Oleh EDDY AQMAL MOHAMED HAMIDI

22 Januari 2022, 3:50 pm
PUTRAJAYA – Dua lagi individu kini ditahan reman bagi membantu siasatan Suruhanjaya Pencegahan Rasuah Malaysia (SPRM) berhubung kes penyelewengan dana Unit Transformasi Masyarakat India Malaysia (MITRA) di bawah Kementerian Perpaduan Negara.
Menurut sumber, dua individu tersebut merupakan pengerusi dan setiausaha sebuah persatuan kebajikan yang disyaki telah mengemukakan Laporan Akhir Pelaksanaan Program Bantuan Kewangan Khas MITRA mengandungi butiran matan palsu bernilai RM1 juta namun tidak dilaksanakan sepenuhnya.
“SPRM telah mendapat kebenaran daripada Mahkamah Majistret Putrajaya untuk menahan reman mereka selama lima hari bermula hari ini bagi membantu siasatan mengikut Seksyen 18 Akta SPRM 2009.
“Pertambahan dua individu ini menjadikan jumlah yang berjaya ditahan sehingga kini adalah seramai 26 orang dan mereka yang direman pula seramai lapan orang,” katanya hari ini.
Jelasnya, kesemua individu tersebut berjaya ditahan susulan dua fasa operasi iaitu Mitra 1.0 dan Mitra 2.0 yang dijalankan di beberapa negeri seperti di Perak, Selangor, Kedah, Johor, Kuala Lumpur, Negeri Sembilan dan Melaka.
“SPRM telah bekerjasama dengan Kementerian Perpaduan Negara dengan menubuhkan pasukan khas siasatan dalaman bagi memberikan tumpuan ke atas 310 syarikat yang telah menerima peruntukan di bawah RM 1 juta.

“Fokus siasatan dalaman ini akan meneliti semua bentuk permohonan, laporan perbelanjaan dan program yang dikatakan telah dilaksanakan oleh penerima geran peruntukan MITRA dari tahun 2019 hingga 2021,” ujar beliau.
Tambahnya, berdasarkan siasatan, peruntukan paling tinggi yang diluluskan ialah pada tahun 2019 iaitu melebihi RM90 juta. Ianya diluluskan kepada 205 syarikat, persatuan dan NGO. Daripada jumlah tersebut, terdapat lapan syarikat dikenalpasti memperolehi geran peruntukan lebih RM1 juta.-K! ONLINE


Ebit Lew bantu ‘kakak rider’ bawa anak OKU
Oleh ALWANI ZAFIRAH

22 Januari 2022, 3:53 pm
PETALING JAYA – Selepas tular kisah seorang wanita dikenali sebagai Azimah yang membawa anak kecilnya di bahagian depan sambil menunggang motosikal demi mencari rezeki sebagai seorang penghantar makanan, akhirnya tuah menyebelahinya apabila pendakwah bebas, Ebit Lew tampil memberi bantuan.
Menerusi perkongsian di laman Facebook milik Ebit Lew, dia memaklumkan telah berjumpa sendiri dengan wanita itu dan turut membantu menyediakan sebuah rumah dan menanggung segala bayaran sewaan serta membelikan barangan keperluan pada wanita dan anaknya itu.
Beliau turut tersentuh dengan kekuatan Azimah yang dilihat sangat cekal menempuh ujian buat dirinya.
“Menangis je kakak ni. Kuat dan tabah mencari rezeki buat diri dan anaknya yang merupakan orang kurang upaya (OKU) dengan mengalami cacat penglihatan.
“Pergi kemana-mana ambil pesanan dan hantar dengan anak kecilnya. Katanya dah lama ingin minta jumpa saya ingin minta nasihat dan doa,” tulisnya dalam satu hantaran hari ini.
Tambah Ebit Lew, wanita tersebut memaklumkan bahawa dirinya pernah memohon untuk tinggal di rumah Projek Perumahan Rakyat (PPR), tetapi masih belum mempunyai rezeki.

“Kakak ini mohon rumah PPR belum rezeki katanya dan motor pun masih berhutang.
“Syukur pada Allah, kami dapat carikan rumah buat akak ini dan tak perlu bayar kerana kami akan bayarkan serta belikan baju raya dan belikan barang keperluan rumah peti ais, mesin basuh dan periuk nasi serta dapat hadiahkan almari dan tilam,” katanya. – K! ONLINE


Amaran ribut petir di Sabah dan Sarawak
Oleh ALWANI ZAFIRAH

22 Januari 2022, 4:30 pm
PETALING JAYA – Ribut petir, hujan lebat dan angin kencang dijangka berlaku di beberapa kawasan di Sabah dan Sarawak pada petang ini.
Jabatan Meteorologi Malaysia (MetMalaysia) menerusi satu kenyataan di Facebook berkata, bagi negeri Sabah, antara kawasan yang terlibat adalah sekitar Pendalaman (Kuala Penyu, Beaufort dan Keningau) serta Pantai Barat (Papar, Putatan, Penampang, Kota Kinabalu dan Tuaran).
“Di Sarawak, amaran cuaca buruk ini melibatkan kawasan Sarikei (Sarikei dan Meradong), Sibu (Sibu dan Selangau), Kapit, Bintulu serta Limbang.
“Keadaan ini dijangka berterusan sehingga pukul 7 petang nanti,” katanya di sini hari ini.
Sementara itu, MetMalaysia turut mengeluarkan ramalan cuaca signifikan bagi tempoh seminggu bermula esok.
Menurut Ketua Pengarahnya, Muhammad Helmi Abdullah berkata, berdasarkan analisis model MET Malaysia Weather Research and Forecasting Model (MET-WRF), European Centre for Medium-Range Weather Forecasts (ECMWF) dan Global Forecast System (GFS), pembentukan sistem tekanan rendah di barat Pasifik dijangka bergerak ke arah barat laut merentasi selatan Filipina ke Perairan Palawan dalam tempoh 24 hingga 27 Januari 2022.

“Keadaan ini boleh menyebabkan peningkatan kelembapan yang berpotensi membawa hujan berterusan di kawasan pantai timur dan utara Sabah.
“Pada masa sama, cuaca panas dan kurang hujan dijangka berlaku di Semenanjung Malaysia, khususnya negeri-negeri utara,” ujarnya
Oleh itu, orang ramai dinasihatkan untuk sentiasa merujuk laman web dan media sosial rasmi MetMalaysia serta memuat turun aplikasi myCuaca bagi maklumat yang terkini dan sahih. – K! ONLINE


Buih sabun pecah rekod dunia
Oleh KOSMO!

22 Januari 2022, 4:33 pm
PARIS – Sekumpulan penyelidik dari Universiti Lille di Perancis berjaya memecahkan rekod dunia apabila mencipta bulatan buih sabun paling lama bertahan iaitu selama 465 hari, lapor akhbar Daily Mail semalam.
Tempoh ini adalah 200,000 kali lebih lama daripada buih sabun biasa yang biasanya bertahan selama beberapa minit sahaja.
Faktor kejayaan pasukan ini terletak pada bahan yang digunakan untuk mencipta gelembung buih khas dikenali sebagai gas marmar.
Gas itu  mempunyai struktur cengkerang berlapis dengan manik plastik di permukaan yang menjadikannya kukuh.
Kajian itu dijalankan oleh ahli fizik, Aymeric Roux dan rakan-rakannya di Universiti Lille.
“Gelembung sabun secara umumnya bersifat rapuh dan tidak kekal.

‘Bergantung pada komposisi dan persekitarannya, gelembung pecah boleh disebabkan oleh daya graviti dan/atau penyejatan cecair dan/atau kehadiran nukleus,” tulis kajian tersebut.
Kumpulan penyelidik itu berjaya mereka bentuk buih yang diperbuat daripada  komposit yang mampu meneutralkan semua faktor luaran sekali gus mengekalkan pembentukannya selama lebih setahun. – Agensi


Kedai alat muzik musnah dalam kebakaran
23 Januari 2022, 10:38 pm
KUALA LUMPUR – Sebuah kedai alat muzik yang terletak di tingkat satu bangunan rumah kedai musnah 100 peratus dalam kebakaran di Jalan Tun Tan Siew Sin, dekat sini lewat petang tadi.
Komander Operasi Kanan Timbalan Penguasa Bomba (TPgB) II Armdan Mahat berkata, Pusat Gerakan Operasi Kuala Lumpur menerima panggilan kecemasan pada pukul 4.55 petang.
“Seramai 45 pegawai dan angggota dari Balai Bomba dan Penyelamat (BBP) Hang Tuah dibantu Pudu, Titiwangsa dan Keramat dikejarkan ke tempat kejadian.
“Setibanya petugas di lokasi didapati kebakaran melibatkan bangunan dua tingkat yang mana api bermula di tingkat satu yang menempatkan sebuah premis tempat penyimpanan alat muzik.
“Kebakaran di tingkat satu itu melibatkan kemusnahan 100 peratus manakala 80 peratus di tingkat bawah,” ujarnya dalam kenyataan sebentar tadi.
Menurutnya, tiada mangsa dilaporkan terlibat dalam kejadian tersebut.

“Kepantasan anggota bomba telah berjaya menyelamatkan unit kiri dan kanan premis daripada terbakar,” ujarnya.
Katanya, punca kebakaran dan anggaran kerugian masih dalam siasatan. – K! ONLINE


Kongsi berita kematian bapanya, Uyaina undang emosi
Oleh HARYATI KARIM

23 Januari 2022, 8:46 pm
PETALING JAYA – Pelakon dan pengacara popular Uyaina Arshad mengundang simpati dan emosi selepas berkongsi keratan akhbar berita kematian bapanya, Allahyarham Leftenan Komander Arshad Ibrahim di Instagramnya sebentar tadi.
Menurut Uyaina, 30, arwah bapanya yang berkhidmat dalam Tentera Laut Diraja Malaysia (TLDM) telah meninggal dunia hampir 25 tahun dahulu di New Zealand ketika dia berusia lima tahun.
Bukan mahu mengundang simpati, sebaliknya tujuan Uyaina berkongsi keratan akhbar berkenaan adalah untuk mempromosikan single pertamanya bersama suami, Raja Syahiran yang berjudul Hingga Akhir Waktu.
“Sebenarnya keluarga dan rakan rapat memang tahu kisah kehidupan saya, cuma pengikut di Instagram memberi pelbagai reaksi. Ada yang terkejut kerana tidak tahu mengenai perkara tersebut.
“Itu adalah keratan akhbar asli. Sebenarnya keratan akhbar berkenaan tiada dalam simpanan kami tidak tahu hilang ke mana, nasib baik ada kenalan yang simpan dan hantar kepada kami. Jadi, saya selitkan keratan akhbar tersebut video muzik Hingga Akhir Waktu,” ujar Uyaina ketika dihubungi Kosmo! sebentar tadi.
Uyaina yang turut menulis lirk lagu Hingga Akhir Waktu menjelaskan, lagu tersebut cukup bermakna kerana didedikasikan khas buat peminat dan ibunya Siti Noor Farah Jaafar sempena pernikahannya yang berlangsung pada 21 Disember tahun lalu.

Lebih menarik, video muzik lagu tersebut diinspirasikan daripada kisah benar cinta ibu dan bapa Uyaina sendiri. Uyaina dan abang keduanya, Kapten Azameer Uzreem turut berlakon dalam video muzik Hingga Akhir Waktu sebagai watak ibu dan bapa mereka ketika muda.
“Kiranya seperti projek keluarga, saya dan abang berlakon sebagai ibu serta bapa ketika muda, manakala anak-anak buah pula membawakan watak kami semasa kecil.
“Lagu dan video muzik ini sangat dekat dengan saya kerana mengangkat kisah cinta ibu dan bapa saya sendiri. Kami juga menyelitkan babak cabaran ibu membesarkan kami empat beradik sebagai ibu tunggal.
“Sepanjang 25 tahun, ibu tidak berkahwin lain. Jadi, lagu ini kisah cinta ibu dan arwah suaminya sehingga ke akhir hayat. Ibu menitiskan air mata dan terharu melihat video muzik tersebut ketika dimainkan pada majlis pernikahan saya,” kongsi Uyaina.
Sungguhpun begitu, Uyaina tidak menyanyi dalam single Hingga Akhir Waktu sebaliknya hanya berpuisi.
“Suami mahu saya terlibat dalam lagu ini tetapi saya tidak boleh menyanyi, jadi memadai saya melontarkan puisi sahaja,” ujar pengacara MeleTOP itu lagi.
Lagu dan video muzik Hingga Akhir Waktu akan dilancarkan di saluran YouTube Uyaina pada pukul 9 malam ini. – K! ONLINE


Perlu tukar seluar dalam selepas 50 kali basuh
Oleh KOSMO!

23 Januari 2022, 10:00 pm
JAKARTA – Hayat penggunaan seluar dalam dilaporkan boleh membantu dalam penjagaan kesihatan bahagian alat sulit wanita, lapor Suara.com, semalam.
Menurut Profesor Klinik Mikrobiologi dan Patologi dari New York, Amerika Syarikat, tiada panduan jelas mengenai had penggunaan seluar dalam.
Namun begitu, beliau menyarankan agar seluar dalam yang terlalu usang atau sudah terkoyak untuk diganti baharu.
“Tiada bukti saintifik yang mengatakan seluar dalam yang buruk mendatangkan risiko kesihatan namun lebih baik sekiranya ia ditukar apabila sudah rosak,” katanya.
Jika mengikut had basuhan pakaian berasaskan kapas, mana-mana pakaian yang sudah dibasuh lebih 50 kali sudah perlu diganti.
Andai pengguna tidak sanggup mengira berapa kali seluar dalam sudah dibasuh, mereka boleh membuat penukaran berdasarkan had masa setahun bagi satu-satu pakaian. – Agensi


Pemandu maut, penumpang parah kereta terputus dua
23 Januari 2022, 9:13 pm
AMPANG JAYA – Seorang pemandu maut manakala seorang lagi parah selepas kereta jenis Honda Civic yang dinaiki mereka terputus dua selepas merempuh pembahagi jalan di Lingkaran Tengah 2 (MRR2) Pandan Perdana menghala Cheras, dekat sini hari ini.
Dalam kejadian kira-kira pukul 10.40 pagi itu, pemandu yang berusia 33 tahun mengalami kecederaan parah pada bahagian kepala meninggal dunia di tempat kejadian, manakala penumpang yang parah pula dikejarkan ke Hospital Ampang untuk rawatan lanjut.
Ketua Polis Daerah Ampang Jaya, Asisten Komisioner Mohamad Farouk Eshak berkata, hasil siasatan awal mendapati kemalangan berlaku ketika kereta Honda Civic terbabit dalam perjalanan dari Pandan Indah menghala Pandan Perdana cuba memotong sebuah kereta jenis Perodua Myvi.
“Ketika sedang memotong, pemandu Honda Civic tidak dapat mengawal kenderaannya lalu hilang kawalan dan melanggar pembahagi jalan di lorong paling kanan.
“Akibat rempuhan kuat, kereta Honda Civic yang dinaiki dua lelaki itu terputus dua menyebabkan pemandunya tercampak keluar dari kenderaan dan meninggal dunia di tempat kejadian akibat cedera teruk pada bahagian kepala,” ujarnya dalam kenyataan hari ini.
Menurutnya, lelaki yang duduk di bahagian penumpang turut cedera parah dan sedang menerima rawatan di Hospital Ampang.

“Bagaimanapun pemandu Perodua Myvi yang berusia 36 tahun tidak mengalami sebarang kecederaan dan keretanya hanya rosak sedikit akibat terlanggar serpihan daripada Honda Civic tersebut,” ujarnya.
Katanya, kes disiasat di bawah Seksyen 41(1) Akta Pengangkutan Jalan (APJ) 1987 (PINDAAN) 2020.
“Saksi bebas yang menyaksikan kejadian tersebut diminta tampil menyalurkan maklumat berkenaan kejadian dengan menghubungi Pegawai Penyiasat Trafik, Inspektor Navine Gunasegaran ditalian 012-6436327,” katanya. – K! ONLINE


Warga emas maut motosikal ditunggang kemalangan dengan kereta
Oleh WAT KAMAL ABAS

23 Januari 2022, 11:03 pm
PARIT BUNTAR – Seorang warga emas maut setelah motosikal jenis Modenas Elegan ditunggangnya terbabit kemalangan dengan sebuah kereta jenis Proton Saga FLX di Batu 7 Jalan Baru Kuala Kurau petang tadi.
Dalam kejadian kira-kira pukul 6.20 petang itu, mangsa, Othman Hamad, 63, meninggal dunia di tempat kejadian akibat kecederaan parah.
Ketua Polis Daerah Kerian, Superintendan Mazuki Mat berkata, semasa kejadian kereta Proton Saga FLX dipandu lelaki warga emas yang juga pesara guru bersama seorang penumpang wanita berusia 34 tahun dari arah Kuala Kurau menghala ke arah Simpang Lima.
“Setiba di tempat kejadian kereta berkenaan dikatakan membelok masuk ke simpang di sebelah kanan jalan, secara tiba-tiba mangsa yang menunggang motosikal datang dari arah belakang telah melanggar bahagian pintu sebelah kanan.
“Kemalangan menyebabkan motosikal mangsa hilang kawalan dan mangsa yang tinggal di Parit Haji Napis terjatuh,” ujarnya dalam satu kenyataan di sini.
Pemeriksaan petugas kesihatan mengesahkan mangsa telah meninggal dunia manakala pemandu dan penumpang kereta tidak mengalami sebarang kecederaan.

Tambah Marzuki, berdasarkan siasatan awal punca kemalangan disebabkan penunggang motosikal melanggar pintu hadapan sebelah kanan kereta tersebut manakala kes disiasat dibawah Seksyen 41(1) Akta Pengangkutan Jalan 1987. – K! ONLINE


Suami maut ditikam isteri
Oleh NOR SHAFAWATI YUP

23 Januari 2022, 9:27 pm
SEREMBAN – Seorang warga emas maut selepas dipercayai ditikam isterinya dalam satu kejadian di sini petang tadi.
Ketua Polis Daerah Seremban, Asisten Komisoner Nanda Maarof berkata, pihak polis menerima panggilan kecemasan daripada anak mangsa memaklumkan bapanya telah ditikam di bahagian dada dalam kejadian pada 4.11 petang.
“Mangsa berusia 55 tahun tidak bekerja dan sebelum ini bertugas sebagai bekas akauntan syarikat swasta.
“Anak mangsa melalui panggilan telefon memaklumkan lelaki itu telah ditikam oleh suspek yang merupakan isteri mangsa,” katanya dalam kenyataan di sini hari ini.
Menurut Nanda, pemeriksaan awal pada tubuh mangsa mendapati terdapat dua kesan tikaman di dada kiri dan pinggang kirinya.
“Mangsa bersama isterinya mempunyai empat orang anak. Ketika kejadian anak ketiga dan keempat merupakan saksi kejadian,” katanya.

Jelas Nanda, susulan daripada laporan itu pihak polis telah menahan isteri mangsa dan merampas sebilah senjata yang digunakan.
“Proses reman ke atas suspek dan bedah siasat akan dijalankan esok,” katanya.
Tambah Nanda, berdasarkan siasatan awal punca kejadian dipercayai bermotifkan masalah kewangan. – K! ONLINE


Karnival hiburan di tanah perkuburan
Oleh KOSMO!

23 Januari 2022, 9:00 pm
JAKARTA – Sebuah video menjadi tular di laman TikTok Indonesia kerana memaparkan karnival jual beli dan hiburan di sebuah kawasan perkuburan, lapor laman berita Suara.com hari ini.
Berdasarkan rakaman video tersebut, sebuah kawasan perkuburan dipercayai di wilayah Jakarta Timur dipenuhi dengan orang ramai yang melakukan aktiviti jual beli dan hiburan.
Beberapa penjual dilihat membuka gerai makanan di tepi kubur dengan menjual juadah seperti bakso, telur gulung, roti bakar, bubur ayam dan makanan ringan.
Kanak-kanak turut memenuhi kawasan tersebut dengan bermain pelbagai permainan seperti buaian berpusing mini.
“Ya Allah, ini adalah kawasan perkuburan tetapi suasana sekarang seperti di taman permainan. Haiwan ternakan juga ada di sini,” kata perakam video tersebut ketika memaparkan rakaman dua ekor kambing.
Video tersebut menjadi tular dengan ramai netizen memberikan pelbagai komen.

“Indonesia sememangnya lain dari lain. Negara lain kawasan perkuburannya sunyi dan seram, namun di Indonesia, kuburnya dipenuhi dengan aktiviti jual beli,” kata seorang netizen.
“Tiba-tiba mayat bangun dan terus membeli makanan,” kata seorang lagi. – AGENSI


Maahad Tahfiz Assyatirie induk pula terbakar
Oleh NUR SYAZWANA MANSOR

23 Januari 2022, 8:36 pm
YAN – Tidak sampai 24 jam kejadian kebakaran di Maahad Tahfiz Assyatirie di cawangan Kampung Dulang Besar di sini semalam, asrama di pusat pengajian induknya di Sungai Dedap di sini pula terbakar.
Dalam kejadian kira-kira pukul 4.50 petang itu, seramai 240 pelajar termasuk 15 dari cawangan Kampung Dulang Besar yang dipindahkan ke situ semalam terselamat kerana berada di blok pengajian lain.
Ketua Balai Bomba dan Penyelamat Yan, Penolong Penguasa Bomba Fauzi Shuaib berkata, kebakaran melibatkan blok asrama tiga tingkat kelas A.
Katanya, sebaik tiba di lokasi, kebakaran telah dipadamkan oleh petugas maahad menggunakan alat pemadam api serbuk kering.
“Hasil pemantauan mendapati kebakaran berlaku di tingkat tiga bangunan yang melibatkan kebakaran 50 peratus bahagian siling dan sedikit tilam di bilik asrama tersebut.
“Kita telah membuat pemeriksaan menyeluruh bagi memastikan tiada lagi api di tempat kejadian,” katanya di sini hari ini.

Kosmo! semalam melaporkan sebuah bangunan asrama pelajar dan pejabat Maahad Tahfiz Assyatirie di Kampung Dulang Besar di sini terbakar.
Dalam kejadian pukul 6.30 petang itu, kira-kira 13 pelajar dan beberapa kakitangan pusat pengajian itu terselamat kerana berada di luar bangunan kerana terlibat aktiviti lain. – K! ONLINE


18 penumpang, seorang pemandu cedera, bas rempuh belakang treler
Oleh ABDUL RASHID ABDUL RAHMAN

23 Januari 2022, 9:07 pm
TEMERLOH – Seramai 18 penumpang bas mengalami detik mencemaskan selepas bas ekspres dinaiki mereka merempuh belakang sebuah lori treler yang sedang bergerak di Kilometer 132.6 Lebuh Raya Pantai Timur (LPT) 1 di sini hari ini.
Difahamkan dalam kejadian kira-kira pukul 4 petang itu menyebabkan kesemua penumpang dan seorang pemandu bas mengalami kecederaan ringan.
Penolong Pengarah Operasi Jabatan Bomba dan Penyelamat Malaysia (JBPM) negeri, Ismail Abdul Ghani berkata, kesemua mangsa yang terdiri daripada 18 penumpang dan seorang pemandu tidak tersepit.
“Bomba yang bergegas ke tempat kejadian selepas menerima panggilan pada pukul 4.16 petang mengeluarkan mangsa dari dalam bas dan memberikan rawatan awal kepada mangsa yang cedera sebelum dihantar ke hospital untuk siasatan lanjut.
“Tiada kemalangan jiwa dalam kejadian itu dan kesemua penumpang dan pemandu bas serta pemandu lori hanya mengalami kecederaan,”katanya di sini hari ini. – K! ONLINE


Kempunan nak jual mercun, bunga api RM87,000
Oleh MOHAMAD FAIZAL HASHIM

23 Januari 2022, 8:39 pm
JOHOR BAHRU – Bekalan mercun bernilai RM87,000 yang dipercayai untuk sambutan Tahun Baharu Cina tak sempat dijual apabila dirampas Pasukan Polis Marin (PPM) Wilayah Dua dalam serbuan di sebuah premis di kawasan Taman Puteri Wangsa, di sini tengah malam semalam.
Komander PPM Wilayah Dua, Asisten Komisioner Muhd. Zailani Abdullah berkata, dalam serbuan pukul 12.15 tengah malam itu, pihaknya turut menahan seorang lelaki berusia 47 tahun yang menyimpan bekalan mercun tersebut.
“Dalam serbuan Ops Khas Sempena Perayaan Tahun Baharu Cina, PPM Wilayah 2 merampas pelbagai jenis mercun dianggarkan bernilai RM87,000 dalam serbuan tersebut.
“Pemeriksaan ke atas sebuah premis telah menemui sejumlah 67 kotak berisi pelbagai jenis mercun dan bunga api,” katanya dalam kenyataan hari ini.
Muhd. Zailani berkata, kes disiasat dibawah kesalahan Akta Bahan Letupan 1957 dan boleh dihukum penjara hingga tujuh tahun atau denda hingga RM10,000 atau kedua-duanya sekali, jika disabit kesalahan. -K! ONLINE


3,856 kes Covid-19; 492 kes import
Oleh SITI A'ISYAH SUKAIMI

23 Januari 2022, 7:27 pm
PUTRAJAYA – Jangkitan Covid-19 kekal melebihi kes sembuh dengan 3,856 kes hari ini, menjadikan jumlah kumulatif sebanyak 2,832,945 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes hari ini, sebanyak 492 kes adalah kes import yang mendapat jangkitan dari luar negara.
“Kes sembuh pula mencatatkan 2,814 kes dengan jumlah keseluruhan kes sembuh di Malaysia sebanyak 2,755,933 kes.
“Terdapat 13 kluster baharu dikenal pasti hari ini dengan jumlah kluster aktif sebanyak 235 kluster serta 6,071 kluster tamat,” katanya dalam satu kenyataan akhbar di sini hari ini.
Tambah beliau, sebanyak 143 kes sedang dirawat di Unit Rawatan Rapi dan 53 kes memerlukan bantuan pernafasan. -K!ONLINE


Geng Amy Sandora tumpas
Oleh ISKANDAR SHAH MOHAMED

23 Januari 2022, 7:02 pm
KUALA LANGAT – Kelicikan Geng Amy Sandora yang aktif melakukan 11 kes pecah kedai dan pasar raya sekitar daerah ini sejak dua bulan lalu akhirnya kecundang selepas diberkas, baru-baru ini.
Penahanan tiga suspek termasuk ketua kumpulan itu yang kesemua berusia 26 hingga 40 tahun dilakukan dalam tempoh 24 jam bermula Khamis lalu di sekitar Kampung Sri Jangkang, Telok Panglima
Garang di sini.
Ketua Polis Daerah Kuala Langat, Superintendan Ahmad Ridhwan Mohd. Nor @ Saleh berkata, penangkapan mereka susulan laporan daripada seorang pengurus sebuah pasar raya di Telok Panglima Garang apabila premis itu dipecah masuk tiga penjenayah kira-kira pukul 7 pagi, Khamis lalu.
Katanya, kejadian itu mengakibatkan wang tunai berjumlah RM15,000 di dalam peti besi lesap selain wang tabung masjid dan dua Unit Pemprosesan Pusat (CPU) sistem televisyen litar tertutup (CCTV).
“Bertindak atas maklumat, kita berjaya menahan seorang suspek di sebuah rumah di Kampung Sri Jangkang pukul 10.45 malam hari sama.
“Hasil soal siasat kemudian memberkas dua lagi suspek lain di sekitar kampung berkenaan antara pukul 12.20 tengah malam hingga 2.30 pagi kelmarin,” katanya dalam kenyataan hari ini.

Ahmad Ridwan memberitahu, pihaknya turut menemui semula barangan milik pengadu termasuk hasil kegiatan pecah rumah dijalankan kumpulan itu.
Tambah beliau, berdasarkan siasatan mendapati geng Amy Sandora itu aktif melakukan jenayah sejak dua bulan lalu.
“Kita percaya berjaya menyelesaikan 11 kes pecah rumah di sekitar daerah ini terutama kawasan Telok Panglima Garang.
“Antara kes dilakukan geng berkenaan adalah pecah kedai butik, pasar raya, kedai runcit dan kedai perkakasan (hardware),” tegasnya.
Jelasnya, kesemua suspek memiliki rekod jenayah termasuk seorang daripadanya yang mempunyai 10 kes lampau.
“Mereka kini direman selama empat hari dan kes disiasat mengikut Seksyen 457 Kanun Keseksaan,” katanya. – K! ONLINE


Lelaki belasah anak kecil kerana dimarahi isteri
Oleh KOSMO!

23 Januari 2022, 7:30 pm
JAKARTA – Gara-gara berang dimarahi isterinya kerana pulang dalam keadaan mabuk, seorang lelaki tergamak memukul wanita tersebut dan menendang anaknya yang berusia tiga tahun, lapor laman berita Kompas hari ini.
Suspek yang hanya dikenali sebagai MGM, 32, dari wilayah Sulawesi Utara didakwa memukul isterinya, GK, 23, dan anak mereka pada Khamis lalu.
Ketika kejadian, mangsa bertindak merakam perbuatan suspek dan memuat naik di akaun media sosial sehingga menjadi tular.
“Insiden itu tercetus apabila suspek berasa berang kerana dimarahi isterinya selepas dia pulang ke rumah dalam keadaan mabuk.
“Ketika kejadian pada pukul 3 pagi (waktu tempatan) itu, mangsa merakam tindakan suspek dan memuat naik di akaun Facebook miliknya sejam kemudian,” kata Ketua Perhubungan Awam Polis Sulawesi Utara, Komisioner Polis Jules Abraham.
Selepas kejadian itu menjadi tular, polis menjalankan siasatan yang membawa kepada penangkapan suspek pada pukul 10 pagi (waktu tempatan) hari yang sama.

Suspek kemudiannya mengakui telah memukul anak dan isterinya.
“Suspek mengaku bahawa dia ada melempar sebuah telefon bimbit ke arah mangsa, membelasah dan menendang anaknya.
“Suspek masih menjalani pemeriksaan di Balai Polis Sangihe dan dia ditangkap serta diambil keterangan,” kata Jules. – AGENSI


Wanita dikhuatiri mati selepas lompat ke dalam sungai ais
Oleh KOSMO!

23 Januari 2022, 7:00 pm
ST PETERSBURG, RUSIA – Seorang wanita dikhuatiri mati akibat dihanyutkan arus deras selepas melompat masuk ke dalam sebuah lubang ais di sebatang sungai yang membeku di St Petersburg, Rusia, lapor portal berita MailOnline semalam.
Mangsa berusia 40 tahun itu dilaporkan bertindak demikian bagi melaksanakan upacara keagamaan bagi ajaran Kristian Orthodox Epiphany.
Berdasarkan sebuah video yang tular, ibu kepada dua anak itu melompat ke dalam Sungai Oredezh sebelum ditarik arus deras di hadapan anak-anaknya.
Seorang lelaki yang dipercayai suaminya kemudian melompat masuk ke dalam lubang ais tersebut bagi mencari mangsa namun dia gagal ditemui.
Anggota penyelam penyelamat turut gagal menemui mayat mangsa.
Ketika kejadian, wanita yang bekerja sebagai peguam itu memakai sehelai pakaian renang sebelum membuat isyarat tanda salib, lantas menutup hidungnya serta melompat ke dalam sungai yang ketika suhu mencecah sekitar -5 darjah Celsius.

Penganut agama Kristian Orthodox Epiphany percaya bahawa air tersebut adalah suci untuk digunakan dalam upacara tahunan tersebut yang dikatakan mampu menyembuhkan pelbagai penyakit. – AGENSI


Tunggang kuda ketika buat pesanan pandu lalu McDonald’s
Oleh KOSMO!

23 Januari 2022, 8:00 pm
LONDON – Seorang wanita dari Hertfordshire, England menjadi perhatian ramai kerana menunggang seekor kuda ketika membuat pesanan makanan pada laluan pandu lalu McDonald’s, lapor akhbar The Sun semalam.
Menurut laporan Bristol Live, wanita tersebut dilihat menunggang kuda ketika membuat pesanan di kaunter pandu lalu sebelum turun daripada kuda tersebut.
Ketika pesanan dibuat, haiwan itu dilihat menghalakan muncung mulutnya pada bahagian tingkap pesanan, berkemungkinan untuk mencari makanan.
Ia kemudian berlalu dari kaunter tersebut bersama wanita itu yang memegang secawan kopi.
Sementara itu, menurut McDonald’s, restoran itu kebiasaannya tidak membenarkan pembeli menunggang kuda atau apa-apa pengangkutan selain daripada kereta untuk membuat pesanan pandu lalu.
“Lorong pesanan pandu lalu kami dibina khas untuk kereta, van, trak atau skuter mobiliti yang dibenarkan menggunakan jalan raya.

“Kesihatan dan keselamatan pelanggan dan pekerja adalah keutamaan kami dan disebabkan itu, kami tidak akan melayan pejalan kaki, penunggang basikal, penunggang kuda atau apa-apa kenderaan menggunakan kuda pada laluan pandu lalu,” katanya. – AGENSI


Isteri bukan ‘punching bag’ suami baran
Oleh NIA AMIRA NAJWA AZMI

23 Januari 2022, 7:16 pm
PETALING JAYA – Kisah pergaduhan dalam rumah tangga bukanlah isu yang asing di dalam Mahkamah Syariah sehinggakan banyak kes fasakh di Mahkamah Syariah dengan alasan yang popular adalah isteri dipukul oleh suaminya.
Berdasarkan perkongsian kenyataan di laman sosial Facebook, Peguam Syarie dan Konsultan Perundangan Islam, Fahmi Ramli berkata, kes pukul isteri ini selalu sangat didengari dan dibawa ke mahkamah.
“Ada seorang wanita semasa datang berjumpa dengan saya sangat muram. Bercermin mata hitam namun bila dibuka, saya nampak kesan mata yang lebam disebelah kanan.
“Sewaktu bercerita tentang kisah yang berlaku, giginya patah dua batang dihadapan. Wanita itu menunjukkan kepada saya gambar dirinya tiga tahun yang lalu sebelum kahwin. Sangat berbeza dari sebelum kahwin dan selepas kahwin,” tulisnya di Facebook.
Wanita itu dipukul dengan teruk oleh suaminya kerana cemburu buta dan salah sangka dengan rakan sekerja.
Tambahnya lagi, sayang bukan begitu caranya diperlakukan kepada isteri. Walaupun mungkin isteri itu berkelakuan buruk, islam menyuruh agar kita berbincang dengan baik, memberi nasihat, pisahkan tempat tidur dan pukul dengan pukulan yang tidak menyakitkan menggunakan barang yang lembut seperti hujung kain.

“Isteri pula, jika sudah kena pukul dengan teruk walau hanya sekali, tolong kasihankan diri sendiri dahulu. Jangan terlalu lambat untuk buat laporan polis dengan tangkapan segera kerana ini kes jenayah yang berat.
“Wanita kalau nak cari suami, teliti dahulu perlakuan, adab, dan latar belakang seseorang kerana ayat manis sebelum kahwin belum tentu tidak pahit selepas berumah tangga,” ujarnya. – K! ONLINE


Dua beranak miliki dadah dihukum penjara
Oleh TENGKU DANISH BAHRI TENGKU YUSOFF

23 Januari 2022, 8:31 pm
KUALA TERENGGANU – Dua beranak terpaksa meringkuk ke dalam penjara atas kesalahan memiliki dadah jenis methamphetamine pada dua tahun lalu oleh Mahkamah Tinggi di sini hari ini.
Hakim Datuk Hassan Abdul Ghani memerintahkan Masdi Mamat, 54, menjalani hukuman penjara 16 tahun manakala anak lelakinya, Muhammad Shafiq Haikal, 24, pula dijatuhkan hukuman penjara 14 tahun.
Beliau juga memerintahkan Muhammad Shafiq Haikal agar menjalani hukuman 10 sebatan.
Begitupun, tertuduh ketiga, Shamsiah Awang, 50, yang juga isteri Masdi dibebas dan dilepaskan selepas pihak pendakwaan dikendalikan Timbalan Pendakwa Raya Ahmad Fadhli Mahmud dan Amer Abu Bakar Abdullah menggugurkan pertuduhan terhadap wanita tersebut.
Terdahulu, Masdi dan anak lelaki, Muhammad Shafiq Haikal yang diwakili peguam bela, Datuk Bob S. Arumugam membuat pengakuan bersalah atas pertuduhan pilihan memiliki dadah jenis methamphetamine seberat 665.77 gram.
Berdasarkan pertuduhan mereka didakwa memiliki dadah tersebut di sebuah rumah di Kampung Bukit Kuang, Kemaman pada pukul 1.30 pagi pada 19 Julai 2020.

Kedua-dua tertuduh didakwa mengikut Seksyen 39A (2) Akta Dadah Berbahaya 1952 yang memperuntukkan hukuman penjara seumur hidup atau minimum lima tahun penjara dan maksimum 10 sebatan jika sabit kesalahan.
Kosmo! 21 Julai 2020 melaporkan tiga beranak itu diberkas kerana disyaki terlibat dalam sindiket pengedaran dadah dalam serbuan yang berjaya merampas pelbagai jenis dadah dan aset bernilai keseluruhan RM1.5 juta. – K! ONLINE


Seekor lagi bangkai penyu dijumpai mati di Terengganu
Oleh MOHD AZLI ADLAN

23 Januari 2022, 7:11 pm
MARANG – Seekor lagi penyu ditemui mati di Terengganu hari ini, kali ini di pesisir Pantai Kelulut di sini.
Bangkai penyu agar betina sepanjang kira-kira 0.82 meter itu dijumpai oleh penduduk kampung di pesisir pantai berkenaan pada pukul 10.30 pagi.
Penemuan bangkai penyu terbaharu tersebut menjadikan setakat ini, sebanyak 11 ekor haiwan reptilia itu telah ditemui mati di perairan Terengganu sejak awal tahun ini yang baru masuk 23 hari.
Pengarah Perikanan Terengganu, Ruzaidi Mamat berkata, siasatan awal percayai kematian penyu agar betina tersebut disebabkan tertelan sisa plastik.
“Berdasarkan keadaan bangkainya yang sudah mereput, kita percaya penyu ini sudah mati sekurang-kurangnya empat hari lalu.
“Bangkainya telah terdampar di Pantai Kelulut sebelum dijumpai orang awam,” katanya di sini hari ini.

Kosmo! semalam melaporkan seekor penyu agar dewasa ditemui mati di perairan Pulau Kapas di sini pada pukul 11 pagi.
Berdasarkan penemuan tali yang mengikat sebahagian badan penyu itu, kematiannya dipercayai disebabkan lemas selepas terperangkap di dalam pukat. – K! ONLINE


Tun Mahathir masih dirawat di IJN
Oleh HARRITH HISHAM

23 Januari 2022, 7:08 pm
PETALING JAYA – Bekas Perdana Menteri, Tun Dr. Mahathir Mohamad masih menjalani rawatan di Institut Jantung Negara (IJN) dan telah berinteraksi bersama keluarganya.
Perkara itu dimaklumkan oleh anaknya, Datin Marina Mahathir menerusi satu kenyataan hari ini.
“Bagi pihak Tun Dr. Siti Hasmah Mohd. Ali, kami sekeluarga ingin mengucapkan terima kasih kepada semua pihak di dalam dan luar negara.
“Terima kasih kepada semua yang menganjurkan majlis doa selamat dan bacaan Yasin serta orang ramai dari pelbagai agama yang mengirimkan doa dan ucapan agar Tun Mahathir cepat sembuh,” katanya.
Sementara itu, Marina berharap agar orang ramai tidak mengendahkan khabar angin yang disebarkan oleh sumber-sumber yang tidak sahih.
Semalam, Kosmo! melaporkan Tun Mahathir yang dirawat sejak dua hari lepas lanjutan prosedur elektif yang dilaksanakan pada 8 Januari lalu berada dalam keadaan stabil dan memberi respon yang baik kepada rawatan tersebut. – K! ONLINE


Kerajaan sedia bantu balu anggota bomba bina rumah
Oleh SUBKHI SUDARJI

23 Januari 2022, 8:26 pm
PUTRAJAYA – Kerajaan sedia membantu balu anggota bomba yang terkorban ketika operasi memadam kebakaran di Segamat, Johor pada 11 Disember lalu, Mohd. Firdaus Sulaiman, 32, untuk membina rumah di kampung halamannya.
Timbalan Menteri Perumahan dan Kerajaan Tempatan (KPKT), Datuk Seri Ismail Abd. Muttalib berkata, Jabatan Bomba dan Penyelamat (JBPM) sebelum ini pernah membuat tawaran itu kepada Nurul Jannah Abd. Hamid Khan, 29, dan masih belum menerima maklum balas darinya.
Menurutnya, sehingga kini Nurul Jannah masih belum mengemukan permohonan rasmi kepada KPKT dan mereka menyarankannya memohon insentif disediakan kerajaan itu bagi meringankan bebannya.
“Kerajaan menyediakan beberapa skim buat anggota bomba memiliki rumah di bawah projek perumahan kerajaan dan ia adalah antara usaha untuk menjaga kebajikan anggota bomba yang masih belum memiliki rumah sendiri,” katanya pada sidang akhbar selepas menghadiri Majlis Pelancaran Program Kesiapsiagaan Musim Perayaan Dan Keselamatan Keluarga Malaysia di sini hari ini.
Nurul Jannah sebelum ini pernah berkata bahawa dia dan keluarga akan memenuhi hasrat arwah suaminya itu untuk membina rumah di Kampung Pulau Semut, Masjid Tanah, Melaka.
Dia yang ditemui ketika hadir menerima insentif dari JBPM pada Hari Perbarisan Tahunan 2022 JBPM di sini semalam berkata rumah impian arwah itu akan dibina melalui sebahagian wang insentif yang diterima.

Sebahagian lagi insentif itu pula, katanya, akan digunakan untuk pendidikan anak tunggal perempuan mereka Aisy Alisha yang berusia tiga tahun. – K! ONLINE


BN Johor tidak pandang remeh undi golongan muda
Oleh KHAIRUL MOHD. ALI

23 Januari 2022, 6:55 pm
JOHOR BAHRU – Pengerusi Barisan Nasional (BN) Johor, Datuk Ir. Hasni Mohammad menegaskan pihaknya tidak akan memandang remeh kuasa mengundi golongan muda dalam Pilihan Raya Negeri (PRN) Johor akan datang.
Jelas beliau, hal itu kerana PRN Johor akan menyaksikan seramai lebih 150,000 pengundi berusia antara 18 hingga 20 tahun layak untuk mengundi buat pertama kali dalam sejarah.
“Kita tidak boleh memandang ringan kewujudan dan kehadiran pengundi muda dalam PRN kali ini, jadi kita akan susun langkah untuk mendapatkan sokongan daripada pengundi muda.
“Johor adalah pilihan raya pertama yang melibatkan pengundi bawah 21 tahun seramai lebih 150,000 pengundi berusia 18 hingga 20 tahun,” katanya pada sidang akhbar yang diadakan selepas menghadiri Program Perasmian Penutup Program Taklimat Pilihan Raya MIC Johor di Kompleks Tan Sri Mohamed Rahmat, di sini hari ini.
Tambah Hasni, BN telah menggerakkan jentera untuk mendekati golongan muda berkenaan dan pihaknya yakin akan berupaya untuk mendapat sokongan mereka dalam PRN akan datang.
“Seperti parti lain, kita perlu susun gerak kerja untuk mendapatkan sokongan dikalangan pengundi muda jadi kita telah menggerakkan jentera diketuai orang muda selain menjalin kerjasama bersama pertubuhan bukan kerajaan (NGO) untuk mendekati golongan berkenaan,” jelasnya.

Sementara itu, Hasni turut memberitahu manifesto bukanlah faktor utama yang menentukan kemenangan dalam pilihan raya tetapi sebaliknya manfaat yang dapat diberi kepada rakyat adalah lebih utama.-K! ONLINE


Amaran ribut petir di Lembah Klang
Oleh ZULKIFLI MANZOR

23 Januari 2022, 5:32 pm
PETALING JAYA – Kuala Lumpur, Putrajaya dan beberapa kawasan di Selangor diramal mengalami ribut petir, hujan lebat dan angin kencang malam ini.
Jabatan Meteorologi Malaysia (MetMalaysia) berkata, beberapa kawasan di Perak, Pahang, Negeri Sembilan, Sarawak dan Sabah turut diramal mengalaminya.
“Ribut petir, hujan lebat dan angin kencang dijangka di Hilir Perak, Batang Padang dan Muallim di Perak serta Tanah Tinggi Cameron dan Raub di Pahang.
“Selangor di Sabak Bernam, Kuala Selangor, Hulu Selangor, Gombak, Petaling, Hulu Langat dan Sepang, manakala Negeri Sembilan di Seremban,” katanya dalam satu kenyataan hari ini.
Menurut MetMalaysia, ribut petir, hujan lebat dan angin kencang di Sarawak diramalkan di Limbang, manakala di Sabah di Pedalaman (Beaufort) dan Pantai Barat (Papar).
Jelasnya, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya.- K! ONLINE


21 pelajar sekolah menengah di Melaka positif Covid-19
Oleh DIYANATUL ATIQAH ZAKARYA

23 Januari 2022, 6:01 pm
MELAKA – Sebanyak lima buah sekolah di negeri ini mula merekodkan kes pelajar yang dijangkiti Covid-19, sejak kelmarin.
Pengerusi Jawatankuasa Pendidikan dan Teknologi negeri, Datuk Rais Yasin berkata, sehingga kini seramai 21 pelajar sekolah menengah disahkan positif Covid-19.
Katanya, mengikut pecahan, tiga buah sekolah iaitu Sekolah Menengah Arab (SMA) JAIM Darul Falah, Kuala Sungai Baru; SMA Assaiyidah Khadijah, Merlimau dan Sekolah Menengah Sains Muzaffar Syah (Mozac), Ayer Keroh masing-masing merekodkan satu kes.
“Dua buah sekolah yang lain, Sekolah Menengah Kebangsaan (SMK) Agama Sultan Muhammad, Batu Berendam merekodkan seramai 12 kes dan SMK Agama Sharifah Rodziah, Telok Mas, enam kes.
“Pertambahan kes di lima buah sekolah ini menjadikan jumlah keseluruhan kluster pendidikan di negeri ini mencecah 153 kes,” katanya pada sidang akhbar majlis sumbangan Tahun Baharu Cina kepada penduduk di Tanjung Minyak, di sini hari ini.
Tambahnya, sehingga semalam dua buah kolej vokasional yang sebelum ini dilaporkan mencetuskan kluster baharu turut merekodkan pertambahan kes iaitu 107 di Kolej Vokasional Melaka Tengah, Bukit Katil dan 25 kes di Kolej Vokasional Datuk Seri Abu Zahar Isnin, Jasin.

Mengulas lanjut, Rais berkata, daripada lima sekolah terlibat, hanya sebuah sahaja sekolah yang berasrama penuh dan tidak menolak kemungkinan jangkitan tersebut melibatkan kes sporadik.
“Hanya sekolah Mozac sahaja yang berasrama penuh, manakala empat lagi mempunyai pelajar yang menetap di asrama dan di luar (rumah masing-masing).
“Jadi, kes ini mungkin juga berpunca dari luar sekolah, kita masih mengkaji sama ada ia melibatkan kes sporadik,” katanya.
Jelasnya, SMK Agama Sultan Muhammad turut diarahkan ditutup sehingga 27 Januari ini bagi mengawal penularan kes, manakala empat buah sekolah beroperasi seperti biasa. – K! ONLINE


Kebenaran guru berpolitik: Ceupacs minta kerajaan bentang pekeliling jelas
Oleh FITRI HAZIM

23 Januari 2022, 5:18 pm
PETALING JAYA – Kongres Kesatuan Pekerja-Pekerja Dalam Perkhidmatan Awam Malaysia (Cuepacs) berpandangan kerajaan perlu membentangkan pekeliling yang jelas sebelum membenarkan guru dan kakitangan Jabatan Kemajuan Masyarakat (KEMAS) untuk terlibat aktif dalam aktiviti politik.
Presidennya, Datuk Adnan Mat berkata, pekeliling atau garis panduan yang jelas dan tepat diperlukan untuk mengelak salah tafsir masyarakat umum terhadap penjawat awam.
“Hal ini penting bagi memastikan tiada pelanggaran undang-undang dilakukan seperti salah guna kuasa selain mengelakkan orang awam membuat tuduhan tidak berasas.
“Ceupacs berharap kebenaran berpolitik ini tidak menjadikan guru-guru, kakitangan kemas atau penjawat awam lain diarahkan bekerja untuk politik.
“Ceupacs bimbang jika kebenaran ini disalah guna oleh pihak-pihak tertentu hingga menjadikan penjawat awam sebagai alat politik, diugut atau sebagainya,” katanya dalam satu kenyataan hari ini.
Tambah Adnan, status kontrak kakitangan KEMAS menyebabkan mereka mudah untuk diugut sekiranya berlaku peralihan kuasa kelak atau enggan melaksanakan aktiviti politik seperti yang diarahkan pihak tertentu.

“Cuepacs berharap kerajaan memberikan taraf jawatan tetap kepada kakitangan KEMAS selari dengan kebenaran kerajaan untuk membenarkan mereka ini berpolitik.
“Penjawat awam lain yang dibenarkan berpolitik seperti guru adalah kakitangan tetap dan mereka tidak cenderung untuk dianiaya atau diugut berdasarkan status tetap tersebut,” ujarnya.
Dalam pada itu, Ceupacs turut mengingatkan penjawat awam supaya berpada-pada melibatkan diri dalam aktiviti politik kerana keutamaan adalah penyampaian perkhidmatan terbaik untuk rakyat. – K! ONLINE


Cuti 12,500 anggota bomba dibekukan sempena Tahun Baharu Cina
Oleh SUBKHI SUDARJI

23 Januari 2022, 5:47 pm
PUTRAJAYA – Cuti pegawai dan anggota Jabatan Bomba dan Penyelamat Malaysia (JBPM) dibekukan bermula 24 Januari sehingga 8 Februari depan sempena Sambutan Tahun Baharu Cina.
Timbalan Menteri Perumahan dan Kerajaan Tempatan, Datuk Seri Ismail Abdul Muttalib berkata, ia membabitkan keseluruhan 12,500 pegawai dan anggota bomba membabitkan 324 balai di seluruh negara.
Katanya, menjelang Tahun Baharu Cina 1 Februari depan, JBPM akan menempatkan anggota dan aset dilokasi di 17 lokasi strategik di sepanjang Lebuh Raya Utara Selatan dan Lebuh Raya Pantai Timur bermula 24 Januari sehingga 8 Februari depan.
“Selain melakukan rondaan di jalan-jalan persekutuan dan negeri, JBPM akan turut melakukan rondaan serta pemantauan di kawasan rekreasi air seperti air terjun, tempat perkelahan awam serta pantai yang sering menjadi tumpuan orang awam.
“Bagi tujuan ini, JBPM telah merancang dan menyelaras cuti yang mana kelulusan cuti hanya dihadkan kepada 20 peratus daripada keanggotaan negeri, zon dan balai di samping memastikan keperluan aset, peralatan pemadaman serta penyelamatan dalam keadaan siap siaga dan mencukupi,” katanya.
Beliau berkata demikian pada majlis pelancaran Program Kesiapsiagaan Musim Perayaan dan Keselamatan Keluarga Malaysia di sini hari ini.

Ismail berkata, statistik JBPM menunjukkan pada tahun 2021, sebanyak 35,902 kes panggilan kebakaran telah diterima dan diambil tindakan, yang mana ia telah menyebabkan kerugian berjumlah RM1.76 bilion.
“Statistik kes penyelamatan dan kematian akibat lemas pula masih merekodkan bilangan yang tinggi saban tahun dan perkara ini amat membimbangkan semua pihak.
“Pada tahun 2021, mangsa meninggal akibat lemas adalah seramai 306 orang mencatatkan peningkatan sebanyak 28.06 peratus berbanding 2020,” ujarnya. – K! ONLINE


Cuaca panas, jangan bakar sampah di Pulau Pinang
Oleh MOHD SYALMIZI HAMID

23 Januari 2022, 6:13 pm
SEBERANG PERAI – Jabatan Alam sekitar (JAS) Pulau Pinang mengingatkan orang ramai di negeri ini agar tidak melakukan pembakaran terbuka ketika ini berikutan keadaan cuaca panas tanpa hujan.
Pengarahnya, Sharifah Zakiah Syed Sahab berkata, pihaknya mengesan beberapa aktiviti pembakaran terbuka biarpun negeri ini sedang berdepan kejadian kebakaran besar di tapak pelupusan sampah di Pulau Burung, Nibong Tebal di sini sejak lebih seminggu lalu.
“Walaupun, ramai yang menyatakan kerisauan tentang kualiti udara yang dikatakan merosot akibat insiden kebakaran itu, namun aktiviti pembakaran terbuka masih dikesan menerusi aduan dan rondaan JAS Pulau Pinang.
“Malah, beberapa aduan turut diterima berkaitan pembakaran terbuka yang dilakukan tidak jauh dari lokasi tapak pelupusan yang terbakar itu,” katanya dalam satu kenyataan hari ini.
Sebelum ini akhbar melaporkan kawasan seluas hampir 7 hektar dari keseluruhan kawasan berkeluasan 16.2 hektar di tapak pelupusan sampah di Pulau Burung terbakar dan memaksa 400 penduduk di kawasan berdekatan berpindah ke dua pusat pemindahan sementara (PPS).
Sementara itu, beliau berkata, bacaan Indeks Pencemaran Udara (IPU) di stesen IPU sementara di Ladang Byram, Nibong Tebal di sini mencatatkan bacaan 92 (sederhana) pada pukul 5 petang hari ini.

“Manakala stesen-stesen lain di Pulau Pinang mencatatkan bacaan antara 51 hingga 71 (sederhana) iaitu setara dengan bacaan di Kulim dan Sungai Petani di Kedah serta stesen-stesen di Perak.
“JAS Pulau Pinang tidak akan berkompromi dengan mana-mana pihak yang didapati melakukan pembakaran terbuka,” katanya.
Tegasnya, melakukan pembakaran terbuka merupakan satu kesalahan di bawah Seksyen 29A, Akta Kualiti Alam Sekeiiling 1974 yang boleh dikompaun RM2,000 serta tindakan mahkamah yang membawa hukuman denda maksima RM500,000 dan lima tahun penjara. – K! ONLINE


Speaker terima warta pemasyhuran bubar DUN Johor
Oleh MOHAMAD FAIZAL HASHIM

23 Januari 2022, 5:52 pm
ISKANDAR PUTERI – Speaker Dewan Undangan Negeri (DUN) Johor, Suhaizan Kaiat menyerahkan warta kerajaan mengenai pemasyhuran memansuhkan Dewan Negeri Johor yang ke-14 kepada Suruhanjaya Pilihan Raya (SPR) Negeri Johor pada hari ini.
Suhaizan berkata, dengan penyerahan warta kerajaan itu membolehkan SPR Pusat melaksanakan proses seterusnya iaitu mengadakan Pilihan Raya Negeri (PRN) Johor dalam tempoh 60 hari.
“Saya telah menerima surat pemakluman daripada Setiausaha Kerajaan Negeri, Datuk Azmi Rohani pada pukul 10 pagi mengenai pemansuhan Dewan Negeri Johor yang ke-14 pada 22 Januari, pada semalam.
“Pemasyhuran ini telah diwartakan dan telah diserahkan warta kerajaan mengenai pemasyhuran memansuhkan Dewan Negeri Johor kepada SPR pada petang ini.
“SPR akan mengadakan mesyuarat bagi menentukan masa yang sesuai serta tarikh penting dalam proses PRN seperti penamaan calon dan mengundi,” katanya kepada pemberita ketika ditemui di pejabatnya di Kota Iskandar, di sini hari ini.
Warta kerajaan itu memaklumkan Sultan Johor, Sultan Ibrahim Iskandar mempunyai peruntukkan untuk membubarkan DUN Johor yang ke-14 mengikut Fasal 23 Bahagian Kedua, Undang-undang Tubuh Kerajaan 1895.

Terdahulu, Suhaizan turut menyerahkan warta kerajaan Pemasyhuran Pembubaran DUN Johor, kepada Pengarah SPR Johor, Nor Nekman Jaimon. – K! ONLINE


Johor antara empat negeri buka PPS
Oleh HARRITH HISHAM

23 Januari 2022, 5:57 pm
PETALING JAYA – Sebanyak 218 orang daripada 49 keluarga dipindahkan ke pusat pemindahan sementara (PPS) di negeri Selangor, Johor, Pulau Pinang dan Sabah setakat pukul 4 petang hari ini.
Menurut laporan terkini kejadian bencana di seluruh negara, PPS dewan Raya Kampung Skudai Kiri telah dibuka di Daerah Johor Bahru bagi menempatkan 24 mangsa daripada 4 keluarga yang terkesan insiden kebakaran.
“Di Selangor, PPS dewan Sri Siantan Jalan Sungai Tua pula menempatkan 39 mangsa daripada 11 keluarga yang terkesan akibat tanah runtuh.
“Manakala, jumlah mangsa Sabah mencatatkan 97 mangsa daripada 21 keluarga yang berada di PPS dewan Kebudayaan Penampang,” katanya menerusi satu kenyataan hari ini.
Sementara itu, di Pulau Pinang melibatkan 54 mangsa daripada 12 keluarga di PPS Sekolah Kebangsaan Saujana Indah, Seberang Perai Selatan.
Dalam pada itu, Jabatan Meteorologi Malaysia (MetMalaysia) mengeluarkan amaran ribut petir dan hujan lebat bagi negeri Selangor, Wilayah Persekutuan, Perak, Pahang, Negeri Sembilan, Sarawak dan Sabah sehingga lewat petang ini. – K! ONLINE